Pembangkang nafi minta peruntukan untuk bayar ‘TikTokers’

BANGI, 7 Rabiulakhir 1445H, Ahad – Ketua Pemuda PAS, Afnan Hamimi Taib Azamudden menafikan pembangkang meminta peruntukan bagi membayar pempengaruh media sosial TikTok atau juga dikenali sebagai ‘TikTokers’.

Beliau menegaskan pihaknya tidak perlu membuat bayaran kepada pencipta kandungan yang berkempen dan ‘bertempur’ bagi mewakili Perikatan Nasional (PN) berikutan kerja-kerja berkenaan dilakukan secara sukarela demi menegakkan Islam.

“Kita nak beritahu, TikTokers kita bekerja tanpa bayaran dan atas sebab itulah yang menentukan kemenangan kita pada hari ini.

“Mereka berjuang tanpa bayaran, tanpa ganjaran tapi mereka dihina seorang pemimpin sebelah sana bertaraf menteri kononnya kita bayar TikTokers, kononnya peruntukan kita minta untuk bayar TikTokers,” katanya pada ucapan penggulungan sempena Muktamar PAS ke-69 di Shah Alam, hari ini.

Beliau yang juga Ahli Parlimen Alor Setar berkata, ahli-ahli PAS sudah diajar berjuang tanpa mengharapkan balasan.

Tegasnya, perkara itu yang membezakan PAS dengan parti-parti lain di negara ini.

Terdahulu, Menteri Ekonomi, Rafizi Ramli berkata, kerajaan tidak mahu peruntukan wakil pembangkang digunakan untuk membayar pencipta kandungan di TikTok.

Sebaliknya, beliau berkata, peruntukan kepada Ahli Parlimen pembangkang akan disalurkan dalam bentuk projek serta bantuan terus kepada rakyat di kawasan masing-masing.


MB Terengganu jangan lantik ‘backbencher’ dari kalangan kroni

Oleh Athirah Huda Zalhe

BANGI, 28 Muharram 1445H, Selasa – Pentadbiran kerajaan negeri masih boleh berfungsi seperti biasa meskipun tiada pembangkang yang menjadi semak dan imbang.

Seperti di Terengganu, pertama kali dalam sejarah apabila Perikatan Nasional (PN) menang di kesemua Dewan Undangan Negeri (DUN) – bermakna gabungan itu akan mentadbir sepenuhnya kerajaan negeri.

Bagi penganalisis politik veteran, Profesor Dr Ahmad Atory Hussain, pemerintahan tanpa pembangkang dilihat lebih baik, namun setiap Ahli Dewan Undangan Negeri (ADUN) mestilah berperanan bagi memastikan urusan pentadbiran lancar.

Beliau berkata, selain ADUN boleh menjadi semak dan imbang sesama sendiri, rakyat serta ahli ‘backbencher’ (penyokong) yang bakal dilantik kerajaan negeri kelak juga perlu memainkan peranan sama.

“Saya rasa (tiada pembangkang) tidak akan memberikan masalah yang besar buat Terengganu. Lebih baik tiada pembangkang berbanding ada, tetapi fungsi dan peranannya tidak membawa kesan apa-apa.

“Kalau menjadi pembangkang membina lainlah. Ini pembangkang yang hanya bangkang tanpa fakta, maka pada saya semua 32 ADUN ini mesti bekerja sebagai satu pasukan yang lebih baik dan membuat semak dan imbang di antara mereka,” katanya ketika dihubungi Ismaweb.net, hari ini.

Sebelum ini, Menteri Besar sementara Terengganu, Datuk Seri Dr Ahmad Samsuri Mokhtar berkata, negeri itu akan mewujudkan ahli backbencher (penyokong) yang akan berperanan menegur setiap kepincangan serta bertindak sebagai semak dan imbang dalam pentadbiran negeri.

Beliau berkata, keputusan itu akan diambil kerana tiada wakil daripada Barisan Nasional (BN) dipilih sebagai ADUN dalam Pilihan Raya Negeri (PRN) yang berlangsung Sabtu lalu.

Mengulas perkara itu, Prof Ahmad Atory menyarankan kepada Menteri Besar yang dilantik hari ini supaya memastikan ahli backbencher yang dipilih bukanlah daripada kalangan kroni.

“Ianya mesti bebas kroni, dan boleh bertindak menegur kerajaan. Tetapi kerajaan negeri juga tidaklah tertakluk pada nasihat itu.

“Pada masa sama, MB mesti pastikan ADUN menjalankan tugas dan menekankan keadilan, kesaksamaan serta ihsan kepada semua rakyat, maka saya rasa tidak perlu adanya pembangkang jika parti pemerintah ada sifat sedemikian,” katanya.

Pada PRN kali ini, PAS merealisasikan sasaran memenangi 32 kerusi DUN dipertandingkan di Terengganu.

Pada Pilihan Raya Umum Ke-14 (PRU14) lalu, PAS memenangi 22 daripada 32 kerusi DUN, sekali gus mentadbir Terengganu, dengan BN memperoleh 10 kerusi.


Annuar Musa jangka PRU15 sebelum 1 Ogos

BANGI, 15 Jamadilakhir 1442H, Khamis – Tan Sri Annuar Musa tidak menolak kemungkinan Pilihan Raya Umum ke-15 (PRU15) akan berlaku sebelum 1 Ogos ini atau 60 hari selepasnya.

Sehubungan itu, beliau yang juga bekas Setiausaha Agung Barisan Nasional (BN) berkata, adalah penting untuk ahli UMNO memastikan parti itu memang pada pilihan raya umum berkenaan.

“Tidak mustahil PRU15 boleh berlaku sebelum 1 Ogos atau 60 hari selepasnya.

“Justeru yang paling utama bagi kita ahli UMNO ialah memastikan UMNO memenangi PRU itu atau sekurang-kurangnya UMNO adalah ‘part of the winning team’ (sebahagian daripada pasukan yang menang),” katanya menerusi Facebook beliau hari ini.

Annuar yang juga Ahli Parlimen Ketereh menegaskan, sudah menjadi tanggungjawab para nakhoda UMNO untuk mengemudi parti ke arah kejayaan dan bukan ke arah untuk menghancurkan.

“Sementara para juragan terus mendayung, bekerja kuat sepasukan membawa parti ke destinasinya. Jangan sombong, bongkak, hasad dan jangan pepat di luar rencong di dalam serta jangan depan lain, belakang lain.

“Berkata benar, berterus terang serta sabar bila difitnah. Insya-ALLAH kebenaran dan kemenangan menanti di hadapan. Yang penting UMNO selamat, kekal diyakini dan disayangi rakyat,” katanya.


Penjarakan fizikal terma baharu

KUALA LUMPUR, 10 Zulhijjah 1441H, Jumaat  – Kementerian Kesihatan (KKM) memaklumkan istilah penjarakan sosial yang diguna pakai dalam prosedur operasi standard (SOP) bagi mencegah penularan wabak COVID-19 kini ditukar kepada penjarakan fizikal.

Penggunaan istilah penjarakan fizikal merujuk kepada orang ramai perlu mengamalkan jarak sekurang-kurangnya satu meter yang perlu dipatuhi dalam kebiasaan baharu.

Istilah penjarakan sosial kini diganti dengan penjarakan fizikal,” menurut KKM menerusi Twitter.

Selain itu orang ramai perlu mematuhi syarat yang ditetapkan di bawah Perintah Kawalan Pergerakan Pemulihan (PKPP) dan mereka yang berisiko tinggi seperti kanak-kanak, bayi, warga emas dan orang kurang upaya (OKU) perlu dilindungi, individu tidak sihat dan bergejala dikehendaki segera menjalani pemeriksaan kesihatan.

Setakat semalam, terdapat lapan kes baharu dilaporkan, menjadikan jumlah kes positif COVID-19 di negara ini sebanyak 8,964 kes dan jumlah kes aktif dengan kebolehjangkitan COVID-19 sebanyak 223 kes. -Bernama


Kerajaan rancang ganti pesawat Hawk dalam CAP55

KUALA LUMPUR, 20 Rabiulakhir 1443H, Khamis – Kerajaan merancang secara sistematik penggantian pesawat Hawk 108 dan Hawk 208 seperti yang digariskan dalam Pembangunan Keupayaan Tentera Udara Diraja Malaysia (TUDM) 2055 atau dikenali sebagai CAP55.

Menteri Kanan Pertahanan Datuk Seri Hishammuddin Tun Hussein berkata, kerajaan juga telah memulakan proses penggantian dengan meluluskan perolehan baharu pesawat Fighter Lead-In Trainer/Light Combat Aircraft (FLIT/LCA) melalui Rolling Plan 1, 2021.

“Tender terbuka antarabangsa bagi perolehan ini ditutup pada 6 Okt 2021 dan kini sedang dalam proses penilaian. Jadi proses dah berjalan dan ia berada dalam perancangan CAP55,” katanya pada sesi Waktu Pertanyaan Menteri di Dewan Rakyat, hari ini.

Beliau berkata, demikian bagi menjawab soalan tambahan Datuk Ahmad Nazlan Idris (BN-Jerantut) yang ingin tahu sama ada kerajaan telah mempertimbang penghentian pesawat Hawk dan status terkini perolehan baharu bagi menggantikan pesawat itu.

Menjawab soalan asal Datuk Hasanuddin Mohd Yunus (PH-Hulu Langat) mengenai pangkalan TUDM di kawasan berkepadatan tinggi serta di lokasi yang tidak lagi strategik, Hishammuddin berkata kesemua landasan terbang TUDM mengikut standard piawaian Pertubuhan Penerbangan Awam Antarabangsa yang diaudit secara berkala oleh Pihak Berkuasa Penerbangan Awam Malaysia (CAAM) dan TUDM sendiri.

Beliau berkata, walaupun berada dalam kawasan berkepadatan tinggi, selagi ia menepati piawaian, tiada keperluan Kementerian Pertahanan (Kementah) dan Angkatan Tentera Malaysia (ATM) memindahkan dan membuat keputusan drastik berkenaan kedudukan pangakalan TUDM sedia ada.

“Tambahan pula, bagi kesemua operasi penerbangan pesawat TUDM, ia juga tertakluk kepada prosedur operasi standard (SOP) dan piawaian keselamatan penerbangan yang amat ketat dan tahap pematuhan yang tinggi sebelum sesuatu misi penerbangan dibenar untuk dilaksanakan.

“Antaranya prosedur piawaian anak kapal seperti aspek latihan, kemahiran dan kompetensi, prosedur kejuruteraan yang merangkumi aspek penyelengaraan dan kelayakan terbang berdasarkan Standard Aviation Authority dalam negara dan mematuhi piawaian yang ditetapkan oleh pengeluar peralatan tulen (OEM),” katanya.

Hishammuddin berkata, Kementah dan ATM akan berusaha untuk menambah baik SOP dan langkah keselamatan sedia ada demi memastikan keselamatan anggota dapat dipertingkatkan.

Terdahulu sebelum menjawab soalan, Hishammuddin menzahirkan ucapan takziah kepada seluruh ahli keluarga juruterbang TUDM Allahyarham Kapten Mohamad Affendi Bustamy yang terkorban dalam insiden pesawat Hawk 108 di Butterworth, Pulau Pinang pada 16 Nov.

Beliau turut berharap Mejar Mohd Fareez Omar yang cedera dalam nahas itu segera sembuh selepas selamat menjalani pembedahan akibat kecederaan di bahagian pinggang dan tulang belakang. – Bernama


Lima orang awam terkorban, Taliban serang pusat ISIS

KABUL, 27 Safar 1443H, Isnin – Lima orang awam terbunuh manakala empat lagi cedera dalam letupan di luar Masjid Eid Gah di tengah bandar Kabul.

Jurucakap kementerian Luar Taliban, Zabihullah Mujahid berkata, serangan itu disasarkan ke arah pusat ISIS di wilayah Khorasan

Sementara itu, sebuah hospital di Kabul menerima empat pesakit yang cedera dalam letupan berkenaan.

“Kami menerima lima pesakit dan tiga daripadanya mengalami kecederaan kesan terkena peluru,” kata Pengarah bahagian Kecemasan di hospital Afghanistan, Maro Puntin.

Katanya, dia mendengar tembakan kuat selepas letupan sambil menjelaskan keempat pesakitnya kini berada dalam keadaan stabil.

Bagaimanapun, anggota Taliban tidak mengalami kecederaan kata, jurucakapnya Bilal Karimi.

Sementara itu, seorang penduduk Abdullah memberitahu, Taliban telah menutup laluan jalan raya selepas kejadian letupan.

Operasi itu dilancarkan beberapa jam selepas letupan di Masjid Eid Gah dan bom berkenaan dikatakan diletakkan di pintu masuk masjid dan diletupkan ketika jemaah meninggalkan premis. – Agensi


Pembukaan sekolah negeri fasa 3, pandangan pelbagai pihak dipertimbang

KUALA LUMPUR, 29 Muharram 1443H, Selasa – Pandangan ibu bapa, guru dan pentadbir sekolah mengenai sesi persekolahan akan dipertimbang sebelum pelan komprehensif pembukaan sekolah dimuktamadkan bagi negeri Fasa Tiga Pelan Pemulihan Negara (PPN), menurut Menteri Kanan Pendidikan Datuk Dr Radzi Jidin.

Menurut catatan melalui Facebook beliau hari ini, Radzi memaklumkan saranan dan cadangan yang diberi akan diteliti dan diperhalusi sebelum sebarang keputusan dilaksanakan.

“Apa jua yang kami usahakan pastinya demi pendidikan generasi masa depan negara. Insya-Allah. KPM (Kementerian Pendidikan) sentiasa komited untuk melakukan yang terbaik,” katanya.

Menerusi hantaran tersebut, beliau turut menyertai satu sesi libat urus melibatkan Persatuan Ibu Bapa dan Guru (PIBG), guru, guru besar dan pengetua sekolah dari Negeri Sembilan hari ini berhubung perkara itu.

Ahad lepas, Radzi mengadakan siri pertama perbincangan bersemuka dengan wakil PIBG sekolah menengah dan rendah, guru besar serta pengetua di Labuan mengenai pembukaan sesi persekolahan pada 3 Oktober nanti. – Bernama


Bayaran fasa kedua BPN 2.0 mulai 21 Januari

KUALA LUMPUR, 29 Jamadilawal 1442H, Rabu – Kementerian Kewangan akan mempercepatkan bayaran Fasa Kedua Bantuan Prihatin Nasional (BPN 2.0) berjumlah RM2.38 bilion kepada 11.06 juta penerima merangkumi 10.6 juta penerima sedia ada serta kira-kira 460,000 penerima baharu, mulai 21 Januari ini.

Menteri Kewangan, Tengku Datuk Seri Zafrul Tengku Abdul Aziz berkata, ini susulan pengumuman pelbagai Perintah Kawalan Pergerakan (PKP), PKP Bersyarat dan PKP Pemulihan oleh Perdana Menteri, Tan Sri Muhyiddin Yassin pada 11 Januari lepas.

Dalam kenyataan hari ini, beliau berkata, semakan kelulusan itu boleh dibuat mulai 15 Januari, 2021 di portal rasmi BPN iaitu https://bpn.hasil.gov.my.

“Bayaran bagi penerima B40 dan M40 akan terus dikreditkan ke dalam akaun bank masing-masing mulai 21 Januari dan 25 Januari ini.

“Bagi penerima tanpa akaun bank, tarikh pembayaran akan bermula pada 25 Januari melalui cawangan Bank Simpanan Nasional (BSN) yang mana pihak BSN akan mengeluarkan panduan prosedur operasi standard (SOP) dari semasa ke semasa.

“Untuk penerima di Sabah dan Sarawak yang tiada akaun bank, pembayaran akan dibuat mulai awal bulan Februari sehingga 1 April, 2021 di lokasi-lokasi yang akan diumumkan pada akhir Januari,” kata beliau.

Permohonan penerima baharu tersebut telah diluluskan sewaktu tempoh permohonan/rayuan dibuka pada 15 Oktober hingga 15 November lepas.

BPN 2.0 merupakan sebahagian daripada Kerangka Inisiatif Tambahan, Pakej Rangsangan Ekonomi Prihatin Rakyat (KITA PRIHATIN) bernilai RM10 bilion yang telah diumumkan pada 23 September lepas.

Inisiatif BPN 2.0 itu disalurkan menerusi dua fasa pembayaran pada Oktober 2020 dan Januari 2021.

Menjelaskan selanjutnya, Tengku Zafrul berkata, secara keseluruhanya, jumlah penerima BPN 2.0 merangkumi seramai 11.06 juta penerima iaitu 5.82 juta individu bujang dan 5.24 juta penerima isi rumah dengan jumlah bayaran/peruntukan sebanyak RM7.18 bilion, setakat ini.

“Kerajaan sentiasa komited untuk memastikan bantuan yang diperuntukkan sampai kepada mereka yang disasarkan bagi menjamin kesejahteraan rakyat,” kata beliau. – Bernama


Sudah boleh masuk universiti kerajaan negeri, pejuang UEC masih rasa tak cukup?

DATUK Ding Kuong Hiing dengan lantangnya menghentam gerakan membantah pengiktirafan UEC sama ada pengiktirafan belakang tabir ataupun secara terang-terangan.

Sebenarnya, hujah-hujah Datuk Ding Kuong Hiing ini membuatkan saya tertawa sedikit kerana beliau mengatakan bahawa orang Melayu menyokong pengiktirafan UEC. Tidak mengapalah jika beliau mahu syok sendiri dengan dunianya sendiri, saya tidak mahu komen lanjut mengenai lawak beliau ini.

Tetapi kenyataan beliau ini menonjolkan apa yang paling ‘obvious’ bahawa pengelola UEC dan pejuang-pejuangnya adalah manusia-manusia yang paling tamak dan rakus.

Beliau menyebut dengan bangganya yang kerajaan negerinya mengiktiraf UEC dan telah banyak negeri lain mengiktirafnya sama ada untuk melanjutkan pelajaran ke universiti-universiti kerajaan negeri mahupun untuk kerja di bawah kerajaan negeri. Itupun masih diratib bahawa mereka ditindas dan dianiaya.

Itu belum lagi dicerita panjang mengenai kemasukan program khas perguruan untuk lepasan UEC. Betapa banyaknya ruang yang dibuka kepada mereka walaupun asal usul UEC ini adalah kerana tidak mahu ikut dasar pendidikan kebangsaan, sehingga hari ini.

Bayangkanlah jika itu pun masih tidak mencukupi bagi mereka. Apakah jika kerajaan pusat mengikitiraf UEC untuk kemasukan ke IPTA dan perkhidmatan awam kerajaan Pusat, maka mereka akan puas hati?

Saya tidak rasa begitu. Apakah mungkin selepas itu mereka akan tuntut kemasukan ke UiTM dan institusi-institusi MARA pula? Tidak mustahil sama sekali, melihat kepada perangai mereka.

Mereka boleh melabel kami yang membela sistem pendidikan negara sebagai ekstrem atau rasis. Tetapi ianya tidak akan mengubah hakikat bahawa UEC adalah suatu sistem yang berasal dari gerakan yang antinasional, dalam gelembung sempit mereka dan subversif.

Selamanya Malaysia tolak UEC, sistem subversif antinasional.

Aminuddin Yahaya
Pengerusi PEMBELA
17 September 2021

PAUTAN BERKAITAN


UMANY kebal? PEMBELA desak UM haramkan segera

BANGI, 17 Rabiulawal 1442H, Selasa – Pertubuhan-Pertubuhan Pembela Islam (PEMBELA) mempersoalkan apakah Persatuan Pemuda Baharu Universiti Malaya (UMANY) kebal kerana masih bebas bergerak di luar sana.

Pertubuhan didakwa pro-DAP itu sebelum ini berulang kali mencetuskan provokasi dan kontroversi dengan yang terbaharu mempersoal campur tangan Yang di-Pertuan Agong dalam urusan pentadbiran negara.

Apa yang menjadi kehairanan kini, soal PEMBELA, meskipun sudah banyak laporan polis dibuat, pertubuhan yang disifatkan sebagai ultra kiasu kecil itu tetap teguh, dan kemungkinan sedang ‘seronok’ melihat kemarahan rakyat ketika ini.

Oleh yang demikian, PEMBELA memberi amaran akan ‘turun padang’ berjumpa sendiri dengan pihak atasan Universiti Malaya (UM), jika UMANY tidak diharamkan.

“Kita gesa agar mereka ini diharamkan sahaja, jangan sampai wakil kami akan turun sendiri ke UM berjumpa pihak atasan.

“Sudah berkali-kali Universiti Malaya dimalukan oleh karenah dan perangai mereka ini.

“Universiti Malaya adalah kebanggaan seluruh rakyat Malaysia yang merupakan universiti terulung dan terbaik negara, apabila mereka dimalukan sebegini, maka kami turut rasa malu,” kata PEMBELA dalam kenyataan, hari ini.

Terdahulu, UMANY menerusi hantaran Facebook didakwa mempertikai kuasa Yang di-Pertuan Agong dalam urusan politik negara.

UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Serentak itu, beberapa laporan polis telah dibuat oleh Tindakan Kelab Mahasiswa BERJASA (WIBAWA) – termasuk menggesa supaya persatuan itu dibubar serta diharamkan.


Demi Zahid, Puad bidas pula Shahidan ‘dulu dia nak jadi MB seumur hidup’

BANGI,24 Jamadilakhir 1444H, Selasa – Datuk Dr Puad Zarkashi terus mempertahankan Presidennya, Datuk Seri Ahmad Zahid Hamidi apabila dilihat lantang mengkritik balas Ahli Parlimen Arau.

Puad mendakwa, Datuk Seri Shahidan Kassim mungkin terlupa kerana sebelum ini beliau juga pernah mempunyai hasrat yang sama untuk menjadi Menteri Besar (MB) Perlis selama-lamanya.

“Hebat Shahidan. Dia lupa, dia nak jadi MB Perlis seumur hidup,” katanya dalam kenyataan hari ini.

Puad berkata demikian dipercayai merujuk kenyataan Shahidan sebelum ini yang menyindir Zahid supaya terus kekal menjadi presiden parti itu seumur hidup.

Malah Puad mendakwa, mantan Menteri Wilayah di era pemerintahan Tan Sri Muhyiddin Yassin itu juga pernah bersikap menderhaka kepada Raja Perlis kerana gagal memilihnya untuk menjadi Menteri Besar.

“Kedua-dua Mat Isa Sabu dan Azlan Man kena kacau. Siap lawan raja kerana dia dan adiknya gagal jadi MB.

“Tahniahlah kerana kes gangguan seksualnya digugurkan. Bolehlah jadi menteri sepanjang Muhyiddin dan Ismail Sabri jadi PM. Cuma tidak boleh selamanya. Jangan bangkitkan kes ini di Parlimen ye,” katanya lagi.

Sebelum ini, Shahidan dalam kenyataan di Facebook menyindir supaya jawatan Presiden UMNO itu tidak perlu dipertandingkan pada pemilihan akan datang.

Malah, kononnya mencadangkan supaya kes mahkamah melibatkan Ahmad Zahid juga ditangguhkan sehingga lima tahun lagi supaya beliau boleh mentadbir negara dengan aman dan damai.

Hubungan Shahidan dalam UMNO tegang selepas namanya digugurkan sebagai calon PRU15 yang lalu.

Beliau mengambil keputusan bertanding di bawah tiket Perikatan Nasional (PN) dan mempertahankan kerusi Parlimen Arau.


Mayat kanak-kanak tersangkut dalam timbunan kayu hanyut

BANGI, 17 Jamadilawal 1443H, Rabu – Mayat kanak-kanak lelaki dipercayai salah seorang mangsa tragedi banjir lumpur di Bobby Eco Farm, Bentong Sabtu lalu ditemui tersangkut dalam timbunan kayu hanyut.

Mayat mangsa dijumpai pasukan penyelamat jam 10.30 pagi tadi kira-kira 800 meter dari lokasi kejadian.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pasukan penyelamat menemui mayat itu membuat pencarian secara ‘sweep searching’ dan ‘fan searching’ di kawasan sisa kayu hanyut.

Katanya, pasukan penyelamat terpaksa mengalih sisa-sisa kayu untuk mengeluarkan mangsa sebelum diserahkan kepada pihak polis untuk tindakan lanjut.

“Operasi mencari seorang lagi mangsa yang masih hilang diteruskan hari ini,” katanya seperti dilapor media tempatan.

Terdahulu, seramai 35 orang termasuk sembilan kanak-kanak berdepan detik cemas apabila terkandas dengan satu kejadian banjir lumpur ketika mengunjungi Chalet Bobby Eco Camp.

Dalam kejadian kira-kira jam 10.30 malam, tiga mangsa dilaporkan hilang dibawa arus sungai manakala 32 lagi berjaya diselamatkan.

Tiga mangsa itu ialah sepasang suami isteri yang juga pemilik resort berkenaan dikenali sebagai Bobby Lim Yoke, 60-an dan isteri, Yap Koon Lau, 66, serta seorang budak lelaki yang datang ke resort itu bersama keluarganya.

Mayat Koon Lau berjaya ditemui pada jam 10.15 pagi semalam di bawah timbunan sisa balak dan pasir, kira-kira 200 meter dari lokasi inap desa itu.


Doa Rasulullah SAW saat kebimbangan

SAIDINA Anas bin Malik menceritakan bahawa Rasulullah SAW itu apabila melalui saat-saat kesusahan atau kebimbangan, maka Baginda akan memohon bantuan dari Allah SWT dengan mengucapkan:

يَا حَيُّ يَا قَيُّومُ بِرَحْمَتِكَ أَسْتَغِيثُ

“Wahai Yang Maha Hidup, Yang terus menerus mengurus, maka dengan Rahmat-Mu aku memohon bantuan.” (HR al-Tirmizi)

Hadis ini mengingatkan kita bagaimana Rasulullah SAW mendidik para sahabat sentiasa menjadikan Allah SWT sebagai tempat pergantungan pada setiap keadaan.

Dr Ahmad Sanusi Azmi


Umum pecat di media tak profesional, kata Tian Chua pada PKR

BANGI, 16 Jamadilakhir 1444H, Isnin – Bekas Naib Presiden PKR, Chua Tian Chang atau Tian Chua menyifatkan tindakan mengumumkan pemecatan beliau dan empat lagi ahli parti kepada media terlebih dahulu sebagai tidak profesional.

Katanya, beliau amat kesal dengan tindakan yang dilakukan Pengerusi Lembaga Disiplin PKR, Datin Dr Tan Yee Kew.

“Sebagai aktivis PKR yang menyaksikan kelahiran gerakan dan terlibat berterusan dalam perjuangan selama lebih dua dekad, sudah tentunya saya sedih dan kecewa dengan keputusan tersebut.

“Sepanjang perjalanan perjuangan dengan parti itu, saya tidak sekali pun pernah melakukan sesuatu yang bertentangan dengan prinsip atau objektif politik parti.

“Hati nurani saya bersih. Sejak awal lagi saya bersedia menerima akibat bertanding dalam pilihan raya tanpa restu pucuk pimpinan parti. Saya akur bahawa parti perlu menjaga disiplin organisasi,” katanya dalam hantaran di Facebook beliau, hari ini.

Walau bagaimanapun, dalam konteks senario pasca-Pilihan Raya Umum ke-15 (PRU15), Tian Chua berkata, pihak-pihak yang berlawan telah mengetepikan permusuhan semasa pilihan raya.

Bahkan musuh lama termasuk mereka yang didakwa pengkhianat telah berdamai dan berikrar untuk bekerjasama dalam pembentukan Kerajaan Perpaduan.

“Namun, tanpa mempertikaikan kuasa kepemimpinan, tindakan keras menerapkan peraturan adalah bertentangan dengan arus rekonsiliasi dan keterangkuman dalam suasana politik ketika ini,” katanya.

Terdahulu, Yee Kew mengesahkan keputusan memecat Tian Chua serta empat lagi ahli dibuat ketika mesyuarat Majlis Pimpinan Pusat (MPP) parti yang diadakan 7 Januari lalu.

Difahamkan, keputusan itu dibuat selepas semua individu tersebut bertanding pada PRU15 dan Pilihan Raya Negeri Sarawak ke-12 yang lalu, tanpa persetujuan parti.


GTA bukan pemecah undi tapi mahu ‘bunuh’ penyelewengan jejaskan Melayu: BERJASA

Oleh Zuhayati Yazid

BANGI, 14 Muharram 1444H, Jumaat – Penubuhan Gerakan Tanah Air (GTA) bukan mahu memecahkan undi orang Melayu tetapi mahu memastikan kuasa penduduk Bumiputera berada di posisi sebenar.

Malah, GTA juga berhasrat membasmi parti yang mengayakan diri sendiri sehingga negara terpaksa difaraid kepada ahli-ahli mereka.

Presiden BERJASA, Ustaz Zamani Ibrahim berkata, ramai membuat andaian kewujudan GTA adalah untuk menggalakkan pertembungan orang Melayu namun
hakikatnya ia mahu menyatukan bangsa tersebut.

“Oleh kerana GTA baru wujud ramai menyangka kehadiran ini mampu memecah undi namun hasrat utama kami adalah ‘membunuh’ penyelewengan yang berterusan sehingga menjejaskan kedudukan orang Melayu di negara ini.

“Kalau kita berfikir cara biasa akan nampak GTA akan memecah undi Melayu hakikat perjuangan GTA adalah mengangkat perjuangan bangsa Melayu, mempertahankan maruah Islam, mempertahankan kedaulatan negara dan menolak semua salah laku yang merosakkan negara dan umat,” katanya kepada Ismaweb.net, hari ini.

Beliau berkata demikian sebagai mengulas dakwaan pelbagai pihak yang melihat penubuhan GTA dipengerusikan bekas Perdana Menteri, Tun Dr Mahathir hanya akan memecahkan undi selain meluaskan pertembungan dalam Pilihan Raya Umum ke-15 (PRU15).

Mengulas lanjut, Ustaz Zamani menegaskan, gagasan GTA yang dibentuk kini adalah menjurus ke arah kesatuan dalam masyarakat di negara ini.

Tegasnya, GTA bukan sekadar gagasan yang didominasi empat parti tunggal tetapi menghimpunkan lebih 40 pertubuhan bukan kerajaan (NGO), tokoh korporat, golongan profesional, anak muda dan juga golongan agamawan yang mewakili kluster masing-masing.

“Ini menggambarkan setiap wakil dalam GTA akan mempunyai kuasa dan boleh membela nasib dalam kesatuan mereka sendiri.

“Ini yang membezakan antara GTA dan parti-parti lain walaupun mempunyai NGO dan wakil lain seperti tokoh akademik namun kita lihat NGO diperkuda, tokoh-tokoh nasional itu hanya boleh bercakap.

“Namun berbeza dengan GTA, kita meraikan mereka dan diberikan kerusi untuk bertanding mewakili kluster mereka sendiri,” katanya.

Katanya lagi, untuk jangka masa panjang, GTA akan merangkumi semua kluster masyarakat sekali gus membuktikan setiap golongan tidak disisihkan dan masing-masing akan memperjuangkan masa depan mereka.

“Kita akan wujudkan pelbagai lagi kluster antaranya kluster pesara, nelayan, anak-anak Felda yang akan mewakili kesatuan dan kelompok mereka,” katanya.

Menurut Ustaz Zamani, GTA akan turun bertemu masyarakat menerusi jelajah satu negara dalam masa terdekat untuk menyampaikan pesanan tentang nasib bangsa Melayu yang perlu ditentukan oleh mereka sendiri.

Pautan berkaitan;


Kerajaan diminta pandang serius kehadiran pesawat Israel

BANGI, 16 Syawal 1442H, Jumaat – Kerajaan diminta memandang serius kejadian pencerobohan sempadan negara yang semakin kerap berlaku kebelakangan ini.

Perkara itu dibimbangi boleh mengancam dan mewujudkan rasa tidak selamat kepada negara termasuk jutaan rakyat di negara ini.

Rasa tidak senang dengan perkara tersebut diluahkan oleh Pengerusi Pemegang Amanah Yayasan Ikhlas, Prof Dr Zainur Rashid Zainuddin susulan daripada laporan pesawat milik negara haram Israel berlegar di ruang udara negara.

“Terus terang saya katakan bahawa saya sangat ‘concern’ dan risau dengan tahap keselamatan negara. Negara kita diceroboh melalui jalan darat, laut dan udara.

“Kerajaan dan agensi terbabit mesti memandang serius dengan kejadian demi kejadian pencerobohan kerana ia terbukti mengancam keselamatan negara,” katanya dalam satu kenyataan ringkas.

Terdahulu, media tempatan melaporkan kehadiran pesawat pengintip prototaip Israel yang sedang menjalankan penerbangan ujian merentas ruang udara Putrajaya sebelum mendarat di Singapura.

Pesawat Boeing 732-400 dengan bernombor pendaftaran 4X-AOO milik syarikat IAI-Elta merupakan pesawat perisikan elektronik yang direka untuk menampung sistem perisikan semboyan rondaan maritim, perisikan imej, sistem amaran awal udara (AEW) dan sistem perlindungan misil pesawat komersial.

Jurnal Defence Security Asia yang berpangkalan di Kuala Lumpur melaporkan, Pihak Berkuasa Penerbangan Awam Malaysia (CAAM) sedang melakukan siasatan berhubung laporan sebuah pesawat Israel yang dilengkapi peralatan elektronik sensitif telah terbang di ruang udara Malaysia.

Pesawat Boeing itu kemudian dikesan telah mendarat di sebuah pangkalan tentera di Singapura.

Spekulasi pengintipan itu timbuL kerana pesawat Boeing tersebut terbang di ruang udara Singapura selepas gencatan senjata dipersetujui antara Israel dengan Hamas pada Jumaat minggu lalu bagi menamatkan serangan tentera rejim Zionis di Gaza selama 11 hari.


Gaji minimum RM1,500 sebulan tak termasuk OT, elaun: Saravanan

KUALA LUMPUR, 4 Syawal 1443H, Khamis – Gaji minimum RM1,500 sebulan adalah khusus untuk gaji pokok dan tidak termasuk elaun serta bekerja lebih masa, kata Menteri Sumber Manusia, Datuk Seri M Saravanan.

“Ia adalah gaji pokok,” katanya ketika dihubungi akhbar tempatan, The Star.

Sebelum ini, Presiden Persatuan Perusahaan Kecil dan Sederhana (PKS) Malaysia, Ding Hong Sing berkata, lebih 90 peratus rakyat Malaysia yang bekerja dengan PKS sudah menerima RM1,500 atau lebih setiap bulan jika elaun dan lain-lain diambil kira.

Beliau berkata, majikan mungkin terpaksa memotong elaun pekerja mereka kerana kadar gaji pokok telah meningkat.

Ding berkata, jika gaji pokok RM1,500, majikan mungkin terpaksa mengurangkan elaun kerana ini adalah satu bentuk insentif berikutan kadar gaji mereka yang rendah.

Bagaimanapun, beliau berkata, majikan tidak kisah menaikkan kadar gaji, termasuk elaun sehingga RM2,500 jika pekerja berprestasi baik dan sekiranya majikan mampu.

“Pekerja asing mendapat RM1,200 kerana kita perlu menyediakan tempat tinggal, membayar levi dan pemeriksaan perubatan Sistem Saringan Pemeriksaan Perubatan Pekerja Asing. Bila masukkan semua itu lebih RM1,500,” kata Ding.

Beliau berkata, penguatkuasaan gaji minimum baharu akan menyebabkan kenaikan harga barangan dan perkhidmatan kerana kos majikan akan meningkat.

“Harga barangan akan meningkat sebanyak 15 peratus hingga 30 peratus.

“Tiada pilihan kerana gaji meningkat 25 peratus (dari gaji minimum RM1,200 sebelum ini) manakala di luar bandar 36 peratus,” katanya, menjangka satu lagi pusingan kenaikan harga bulan ini.

Ding juga berkata, majikan yang tidak mampu membayar gaji asas kepada pekerja mereka sebanyak RM1,500 mungkin terpaksa mengecilkan tenaga kerja mereka atau – dalam senario terburuk – menutup kedai.

“Mereka yang boleh bertahan akan menaikkan harga barangan mereka,” tambahnya.

Kadar gaji minimum baharu RM1,500 – yang diterjemahkan kepada RM7.21 sejam – berkuat kuasa pada 1 Mei.

Ini terpakai untuk majikan yang mempunyai lima atau lebih kakitangan dan diklasifikasikan di bawah senarai Klasifikasi Standard Pekerjaan Malaysia yang diterbitkan oleh Kementerian Sumber Manusia.

Majikan yang mempunyai kurang daripada lima pekerja boleh mengekalkan gaji minimum sebelum ini sebanyak RM1,200 sehingga akhir tahun, dan bermula dengan gaji minimum baharu tahun depan.


Tahanan Palestin meninggal selepas divaksin

TEBING BARAT, 9 Jamadilakhir 1442H, Jumaat – Tahanan Palestin, Maher Saasaa meninggal dunia setelah menerima vaksin coronavirus, baru-baru ini, kata Suruhanjaya Tahanan dan Bekas Tahanan Palestin.

Perkhidmatan Penjara Israel mengumumkan pada Rabu malam kematian Saasaa, 45, dari Qalqilah, di utara Tebing Barat, yang menderita beberapa penyakit kronik.

Punca kematian tidak jelas, menurut kenyataan rasmi.

Pihak berkuasa Israel memberitahu keluarganya bahawa autopsi dilakukan, semalam.

Keluarga bapa kepada enam orang anak itu mendakwa bahawa Saasaa berdepan dengan kecuaian perubatan ketika berada dalam tahanan selama lebih dari 15 tahun.

“Kami menyiapkan laporan terperinci mengenai keadaan kesihatan bagi tahanan di penjara Israel, dan kami akan mengirimkannya melalui Kementerian Luar Negeri untuk organisasi hak asasi manusia membuat usaha melindungi tahanan Palestin,” kata ketua suruhanjaya tahanan, Abu Baker.

Pemerintah Israel memutuskan untuk mulai memvaksinasi tahanan di penjara yang berbeza, dan jumlah tahanan yang dijangkiti meningkat baru-baru ini, kata Abu-Baker kepada Anadolu Agency.

Terdahulu, Perkhidmatan Penjara Israel mengatakan akan mula memvaksinasi semua orang yang dipenjarakan, termasuk Palestin, berikutan gesaan daripada kumpulan hak asasi, pegawai Palestin dan peguam negara Israel. – Agensi


Tuduh PAS rasuah pengundi ibarat ayam telur sebiji, namun berkokok riuh sekampung

BANGI, 15 Rejab 1444H, Isnin – Tuduhan kononnya PAS merasuah pengundi ketika pilihan raya adalah terlalu kecil bagi menghadapi orang yang bersedekah, berbanding bantuan secara bermusim atau untuk mencapai matlamat politik semata-mata.

Tanpa menyebut secara terperinci pihak yang dimaksudkan, Presiden PAS, Tan Sri Abdul Hadi Awang secara sinis berkata, ia laksana ayam yang bertelur sebiji, namun berkokok riuh sekampung.

Katanya, banyak parti yang pernah bekerjasama atau yang sedang bekerjasama dengan PAS menyaksikan betapa hebatnya pengorbanan jentera parti itu yang tidak bermusim dan bertempat tanpa meminta upah daripada manusia.

“Inilah hasil tarbiah yang tidak memisahkan urusan dunia daripada urusan agama yang berwawasan akhirat.

“Perkara ini hanya boleh didapati dalam Islam, tetapi tidak terdapat dalam ideologi ciptaan manusia,” katanya dalam Minda Presiden PAS bertarikh hari ini.

Selain itu, Abdul Hadi berkata, sedekah mempunyai maksud yang luas, tidak terhenti kepada bersifat harta dan barangan, malah termasuk sedekah dari sudut ilmu, khidmat tenaga dan nasihat yang baik sama ada dengan lisan atau tulisan.

Katanya, ahli PAS dalam semua lapangan menghayati perkara tersebut sejak peringkat awal sebelum dan selepas penubuhan parti itu lagi.

Bahkan pembabitan ahli PAS bukan hanya dalam politik dan ketika musim pilihan raya, bukan secara terpilih atau bermusim.

“Pada peringkat awal sebelum penubuhannya dan selepas penubuhannya, para ulama PAS berkhidmat menyebarkan ilmu kepada masyarakat secara percuma, membuka pondok dan sekolah rakyat, serta mengajar di masjid dan surau.

“Terdapat dalam kalangan mereka itu mempunyai taraf ilmu dan pengajian yang sebanding dengan mufti, pensyarah di pusat pengajian tinggi dan pegawai agama di semua peringkat.

“Malah, ada juga daripada kalangan profesional yang berpendidikan Barat, tetap mempertahankan identiti Islam mereka dan juga kalangan yang berkhidmat dengan kerajaan atau swasta, namun tidak meninggalkan khidmat percuma kepada masyarakat,” katanya.

Katanya lagi, begitu juga wakil rakyat PAS sejak dari tahun 1955 lagi, sama ada sebelum merdeka dan selepas merdeka yang tetap memberikan khidmat kepada rakyat, walaupun mereka dipulau oleh kerajaan yang menindas pembangkang.


Penduduk flat Kampung Baru takkan diusir pada bulan Ramadan

KUALA LUMPUR, 9 Ramadan 1443H, Isnin – Perbadanan Pembangunan Kampong Bharu (PKB) selaku pemegang hak kepada pangsapuri yang terlibat dalam pengambilan tanah bagi projek pembangunan semula Kampung Sungai Baru, tidak mempunyai halangan untuk membenarkan bekas pemilik unit kediaman itu untuk terus mendiami rumah berkenaan sehingga 31 Julai ini.

Jabatan Ketua Pengarah Tanah dan Galian (JKPTG) dalam kenyataan hari ini memaklumkan PKB akan mengeluarkan surat kebenaran kepada bekas pemilik yang terlibat selepas Borang K (notis pengosongan rumah) dikeluarkan oleh JKPTG.

JKPTG mengeluarkan kenyataan itu susulan berita tular di sebuah portal tempatan mengenai penduduk kecewa selepas menerima notis pengosongan rumah pada bulan Ramadan.

Sementara itu, kenyataan itu turut memaklumkan pengambilan tanah bagi projek pembangunan semula Kampung Sungai Baru itu membabitkan 72 unit pangsapuri, 37 unit rumah teres dan satu lot pencawang elektrik Tenaga Nasional Berhad.

“Bayaran pampasan pangsapuri mula dibayar secara berperingkat pada Februari 2022. Pampasan dibayar dalam lingkungan RM198,000 hingga RM350,000 mengikut prinsip Jadual Pertama, APT 1960 (Seksyen 8 Akta Pengambilan Tanah 1960).

“Mana-mana pemilik rumah yang tidak berpuas hati dengan award Pentadbir Tanah bolehlah mengemukakan bantahan melalui Borang N APT 1960 (permohonan supaya bantahan dirujukkan kepada mahkamah) dalam tempoh 42 hari dari tarikh award,” menurut kenyataan itu.

JKPTG telah mengeluarkan Borang K diiringi dengan surat iringan setelah bayaran pampasan dibayar kepada pihak berkepentingan, katanya.

Surat tersebut dikeluarkan secara pentadbiran untuk menerangkan maksud Borang K dan pengeluaran surat iringan itui adalah satu prosedur standard dalam proses pengambilan tanah bagi memaklumkan bahawa pangsapuri itu diletakhakkan kepada badan berkanun yang berkenaan iaitu PKB.


Turki bangunkan dron pemusnah bom dilengkapi laser

ANKARA, 7 Jamadilawal 1443H, Ahad – Turki membangunkan dron pemusnah bom yang dilengkapi laser yang boleh menembusi besi keluli karbon.

Dron berkenaan akan digunakan pasukan tentera selepas semua ujian selesai dilaksanakan.

Dron yang dinamakan Eren itu direka bagi memusnahkan bom-bom dan amunisi dari jarak ketinggian sekitar 3,000 meter dari ruang udara, lapor Anadolu News.

Sementara itu, pegawai polis kanan, Aykut Eroglu memklumkan, dron berkenaan juga mampu ‘neutral’ bahan letupan tanpa kawalan.

Aykut berkata, ketika operasi percubaan dilakukan, Dron Eren berjaya menembusi lubang pada plat keluli sepanjang tiga millimeter dari jarak 500 meter dalam tempoh 90 saat.

Malah, beliau turut memaklumkan drone berkenaan boleh melakukan perkara sama ketika berlegar 100 meter dari kawasan sasaran.

Drone yang dibangunkan TUBIKTAK, agensi teknologi pertahanan negara dengan kerjasama syarikat Asisguard.

Dron terbaharu akan dipamerkan di ekspo di Konya dan akan digunakan secara rasmi oleh pasukan pertahanan negara apabila selepas kesemuanya selesai menjalani operasi percubaan. – Agensi


Banjir Pakistan: WHO beri amaran risiko kesihatan lain

GENEVA, 4 Safar 1444H, Khamis – Penduduk di Pakistan berisiko terdedah kepada masalah kesihatan lain yang lebih membahayakan berikutan banjir buruk yang tidak pernah berlaku sebelum ini di negara itu.

Pertubuhan Kesihatan Sedunia (WHO) memberi amaran terhadap ancaman penyebaran malaria, demam denggi serta penyakit bawaan air dan vektor lain.

Ketua WHO, Tedros Adhanom Ghebreyesus berkata, agensi PBB telah mengklasifikasikan situasi itu sebagai kecemasan tahap tiga, di mana memerlukan kerjasama tiga peringkat organisasi iaitu pejabat negara dan serantau serta ibu pejabat di Geneva.

“Banjir di Pakistan, kemarau dan kebuluran di Afrika dan taufan yang lebih kuat di Pasifik serta Caribbean semuanya menunjukkan keperluan mendesak untuk tindakan terhadap ancaman perubahan iklim yang wujud,” katanya dalam taklimat di ibu pejabat WHO.

Lebih 33 juta penduduk di Pakistan dan tiga perempat daripada semua daerah terjejas akibat banjir, yang disebabkan oleh hujan monsun.

Sekurang-kurangnya 1,000 orang terbunuh dan 1,500 cedera, menurut WHO yang memetik pihak berkuasa negara.

Hampir 900 kemudahan kesihatan di seluruh negara telah rosak, di mana 180 daripadanya rosak sepenuhnya.

Kerajaan telah mengisytiharkan darurat dan PBB juga melancarkan sumbangan AS$160 juta untuk membantu Pakistan.

Tedros juga mengeluarkan sejumlah AS$10 juta daripada dana kecemasan WHO untuk menyokong tindak balas itu.

Agensi PBB telah menjalankan penilaian awal yang mendedahkan bahawa tahap kemusnahan semasa adalah lebih teruk berbanding banjir sebelumnya, termasuk yang memusnahkan negara pada 2010.-  Agensi


991 petugas barisan hadapan IKN disuntik vaksin bermula Isnin

PUTRAJAYA, 13 Rejab 1442H, Khamis – Institut Kanser Negara (IKN) yang berperanan sebagai Pusat Pemberian Vaksin (PPV) akan melaksanakan proses vaksinasi COVID-19 kepada 991 petugas barisan hadapan bermula, Isnin depan.

Pengarah IKN Dr Mohd Anis Haron @ Harun berkata senarai nama mereka yang akan menerima vaksin di IKN telah diperoleh dan pihaknya kini melaksanakan persiapan rapi bagi memastikan proses vaksinasi berjalan lancar.

“Persiapan rapi telah dilakukan dan kami mempunyai keupayaan untuk melaksanakan suntikan kepada petugas barisan hadapan. Proses pemberian vaksin akan dibuat di ruang foyer di IKN bagi memberi keselesaan kepada penerima vaksin,” katanya.

Beliau ditemui Bernama selepas menyaksikan proses pemberian vaksin COVID-19 jenis Pfizer-BioNTech kepada 54 petugas Kementerian Kesihatan (KKM) yang akan bertugas di PPV sekitar Putrajaya di sini, hari ini.

Mengulas lanjut, Dr Mohd Anis berkata pihaknya menyasarkan untuk memberikan suntikan vaksin kepada 200 individu setiap hari dengan proses pemberian vaksin di IKN dijangka selesai pada Jumaat.

“Proses pemberian vaksin kepada 991 penerima ini akan bermula pukul 8 pagi sehingga 5 petang, memang kita jangka akan beri 200 suntikan sehari kerana kita mempunyai lapan orang pemberi vaksin yang bertugas,” katanya.

Sementara itu, beliau berkata proses suntikan vaksin akan mengambil masa antara 10 dan 15 minit dengan penerima vaksin diwajibkan untuk melalui lima stesen yang dikhas di PPV seperti disarankan oleh KKM.

Lima stesen itu ialah stesen saringan gejala dan suhu; pendaftaran; proses konsultasi dan persetujuan imunisasi; suntikan vaksin COVID-19 dan pemerhatian.

“Untuk proses di stesen pemerhatian, ia akan mengambil masa 30 minit kerana pegawai perubatan akan memeriksa sama ada penerima vaksin mengalami sebarang kesan sampingan,” katanya.

Program Imunisasi COVID-19 Kebangsaan yang bertemakan “Lindung Diri, Lindung Semua” dilaksanakan dalam tiga fasa bermula semalam dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta Orang Kurang Upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang. – Bernama


KUALA LUMPUR, 19 Zulhijjah 1443H, Selasa – Malaysia tidak berdepan masalah kekurangan beras malah simpanan yang ada melebihi jumlah stok di negara jiran, kata Menteri Pertanian dan Industri Makanan Datuk Seri Dr Ronald Kiandee.

Beliau berkata, melalui perjanjian antara kerajaan dan Padiberas Nasional Bhd (Bernas), syarikat itu dalam tanggungjawab sosial korporatnya (CSR) menyatakan komitmen untuk meningkatkan simpanan stok padi beras negara daripada 150,000 kepada 290,000 tan metrik.

“Kita mempunyai bekalan beras yang konsisten sepanjang tahun, kita ada stok perdagangan, kita ada simpanan stok dan jumlah keseluruhan adalah lebih tujuh bulan daripada keperluan beras negara,” katanya ketika menggulung perbahasan Rang Undang-Undang Kawalan Padi dan Beras (Pindaan) 2022 di Dewan Rakyat hari ini.

Ronald turut menyifatkan keputusan kerajaan melanjutkan tempoh konsesi Bernas sebagai satu tindakan tepat dalam menampung bekalan beras yang menjadi makanan ruji negara.

Beliau berkata, meskipun berdepan pandemik COVID-19 dan penutupan sempadan negara, Malaysia setakat ini tidak mempunyai masalah bekalan beras kerana Bernas menjalankan tanggungjawabnya bagi memastikan kekurangan bekalan dalam negara ditampung dengan pengimportan beras.

“Saya ingin katakan bahawa keputusan kerajaan ini merupakan satu keputusan yang tepat dan Bernas telah diletakkan sepenuh tanggungjawab untuk memastikan kekurangan beras negara dapat ditampung dengan pengimportan dari negara luar,” katanya.

Beliau menjawab celahan Khoo Poay Tiong (PH-Kota Melaka) yang bertanyakan mengenai rasional keputusan kerajaan melanjutkan tempoh konsesi Bernas selama 10 tahun sebagai pengimport tunggal beras.

Sebelum ini, kerajaan bersetuju melanjutkan konsesi Bernas bagi pengedaran beras di Malaysia untuk tempoh 10 tahun lagi bermula 11 Jan 2021 hingga 10 Jan 2031.

Dewan Rakyat kemudian meluluskan Rang Undang-Undang Kawalan Padi dan Beras (Pindaan) 2022 yang antara lain bertujuan menambah baik peruntukan sedia ada terutama berhubung pelantikan Timbalan Ketua Pengarah Kawalselia Padi dan Beras. – Bernama


Polis Perak perhebat usaha banteras jenayah dalam talian

BANGI, 12 Jamadilakhir 1443H, Sabtu – Tiada kesedaran dan maklumat menyebabkan masih ramai di Perak menjadi mangsa penipuan membabitkan ‘scammer’ atau penipuan dalam talian hingga kerugian ribuan ringgit.

Malah sebanyak 2,021 kertas siasatan dibuka membabitkan kerugian hampir RM70 juta yang direkodkan sepanjang tahun lalu.

Ketua Polis Perak, Datuk Mior Faridalathrash Wahid berkata, mangsa terdiri pelbagai lapisan umur dan latar belakang termasuk pesara serta golongan profesional yang kebanyakannya tidak mempunyai maklumat modus operandi kegiatan tersebut.

“Dalam kejadian pada dua hari lalu, seorang mangsa kerugian RM174,000 selepas menerima panggilan daripada syarikat insurans yang mendakwa kononnya dia ada buat tuntutan palsu.

“Jenayah dalam talian paling popular, ramai yang tertipu. Ada yang tertipu membeli barang dalam talian, mereka yang terpedaya akibat takut dan menyerahkan wang kepada individu menyamar sebagai pihak berkuasa.

“Ada juga yang berkenalan di media sosial hingga terpedaya menyerahkan wang dan menyamar sebagai rakan menggunakan profil (gambar di media sosial atau aplikasi telefon bimbit) meminta pinjaman wang dan penipuan berlaku kerana mangsa tiada maklumat berkaitan kegiatan penipuan ini,” katanya seperti dipetik akhbar tempatan, hari ini.

Mior Faridalathrash berkata, pihaknya kini memperhebatkan usaha mengekang jenayah dalam talian, selain membanteras kegiatan dadah yang menjadi fokus utama tahun ini.

“Kebanyakan mangsa mengambil sikap mudah untuk tidak buat laporan polis kerana kerugian yang dialami sedikit contohnya RM50 sedangkan sindiket terbabit masih berleluasa.

“Apa juga amaun kerugian, datang ke balai untuk buat laporan supaya pihak polis akan terus mengesan dan mengambil tindakan sindiket ini dari terus memperdaya masyarakat selain orang awam juga dinasihatkan tidak mendedahkan maklumat perbankan,” katanya.


Pengguna Melayu kena korban bantu perniagaan orang kita

Oleh Athirah Huda Zalhe

BANGI, 16 Muharram 1444H, Ahad – Agenda memperkasakan ekonomi umat Islam di negara ini akan terus terbantut sekiranya sokongan daripada pengguna ibarat hangat-hangat tahi ayam.

Justeru, demi memperkasakan semula jihad ekonomi ini, kuasa membeli dalam kalangan pengguna Melayu muslim perlu kembali kepada perniagaan ‘orang kita’, tidak kira dalam bentuk urusan barangan atau perkhidmatan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, pihak NGO telah menyelaras pelbagai usaha termasuk kempen, bagi membantu ekonomi umat Islam.

Ini termasuk kempen Buy Muslim First (BMF) yang pernah menjadi fenomena, namun ‘suam’ sejak kebelakangan ini akibat semangat sementara pengguna.

“Orang Melayu perlu berkorban lebih sedikit kerana ini adalah sebuah perjuangan.

“Pengguna dan pembeli Melayu muslim perlu diberikan kefahaman akan keadaan ekonomi kita yang semakin meruncing. Ini satu jihad, jihad ekonomi,” katanya kepada Ismaweb.net, hari ini.

Beliau berkata demikian ketika diminta mengulas isu dua pusat beli-belah khusus untuk usahawan muslim – Malakat Mall dan Mara Digital Mall – yang dikatakan sudah semakin suram dan tiada sambutan daripada pengunjung.

Aminuddin berkata, bagi PEMBELA, pertubuhan itu tiada sebarang rancangan khusus untuk memulihkan kembali sambutan dua tempat berkenaan, sebaliknya dalam fasa mahu menyemarakkan semula keseluruhan ekonomi orang Melayu.

Katanya, langkah terbaik untuk menaikkan semula kuasa membeli pengguna Melayu Islam adalah dengan mengembangkan rantaian bekalan dalam kalangan peniaga-peniaga Melayu.

“Dengan itu, kita dapat kawal harga dan bekalan. Pada masa sama, kita perlu bangunkan juga sebuah aplikasi bagi memudahkan pengguna kita.

“Jadi, kerajaan perlu bantu dan media juga memainkan peranan penting untuk tujuan promosi,” katanya.


Gandingan ulama, NGO Islam mampu jadi benteng ancaman terhadap Islam

BANGI, 16 Ramadan 1443H, Isnin – Formula gandingan antara para ulama dan aktivis pertubuhan bukan kerajaan (NGO) Islam diyakini mampu menghasilkan kekuatan baharu, terutama sebagai benteng kepada ancaman-ancaman terhadap Islam serta institusi-institusinya di Malaysia.

Apatah lagi, kebelakangan ini ancaman terhadap Islam dari segi perundangan, pemikiran, ekonomi dan sebagainya semakin menjadi-jadi.

Maka, atas kesedaran itu Pertubuhan Pembela-Pembela Islam (PEMBELA) telah menganjurkan Konvensyen Ulama dan Dai’e Pembela Islam yang mengumpulkan para ulama, asatizah dan dai’e daripada pelbagai latar belakang bagi bersama-sama NGO Islam dalam perjuangan membela agama secara strategik.

Pengerusi PEMBELA, Haji Aminuddin Yahaya melalui ucaptama konvensyen yang diadakan di Cyberjaya, semalam menggariskan lima tanggungjawab bersama sebagai asas gerak kerja yang bakal dirangka bersama bagi agenda itu:

i. Masuliyah Robbaniyah dalam erti kata bahawa tanggungjawab ini adalah amanah yang diberikan Allah kepada kita untuk mengangkat umat ini, bangsa ini ke tahap kemuliaan, memiliki izzah dan risalah. Kita menjadi mubassyir wa munzir pada bangsa kita dan meningkatkan karomatul islam wal muslimin;

ii. Masuliyah Dakwah (tanggungjawab dakwah) iaitu dakwah yang terangkum makna amar makruf dan nahi mungkar yang memerlukan kita memiliki rasa izzah, rasa syajaah (keberanian) dan berpaksikan pada akidah dan idealism yang kuat;

iii. Masuliyah Wathoniyah (tanggungjawab nasional) yang bermaksud bahawa kita bertanggungjawab menjaga kesatuan umat, kesatuan bangsa serta membangunkan kualiti umat khususnya umat Melayu Islam serta kesejahteraan negara;

iv. Masuliyah Alamiyah (tanggungjawab antarabangsa) yang prihatin terhadap keadaan dunia khususnya negara-negara islam. Mereka adalah sebahagian dari kita;

v. Masuliyah Insaniyah (tanggungjawab kemanusiaan) dalam erti kata kita lahir untuk menebar rahmah wal mawaddah, kita lahir untuk mengembalikan izzah dan karomah umat, juga kita lahir untuk memikul amanah dan masuliyah kepada semua bangsa tanpa mengira warna kulit.

“Kami ingin merakamkan ucapan jazakallahukhairan kathira kepada semua peserta yang datang dari seluruh negara yang sanggup bersusah payah dalam keadaan berpuasa.

“Ini saya yakin adalah lahir dari kesedaran para ulama dan asatizah serta dai’e semua terhadap tanggungjawab dakwah yang perlu kita sama-sama pikul.

“Mudah-mudahan perbincangan kali ini akan melahirkan natijah kepada gerak kerja yang lebih bermatlamat, tersusun, terarah dan paling penting berimpak tinggi,” katanya.


Apa dah jadi? Kata PKP, tapi banyak sektor dibuka, kes pula masih tinggi

BANGI, 28 Jamadilakhir 1442H, Rabu – Rata-rata pengguna media sosial keliru dengan pelaksanaan prosedur operasi standard (SOP) Perintah Kawalan Pergerakan (PKP) yang umumkan kerajaan, memandangkan kes jangkitan COVID-19 kini masih empat angka.

Kebanyakan netizen bukan hanya mengkritik perubahan pada SOP perayaan Tahun Baru Cina, bahkan juga kelonggaran pembukaan beberapa sektor peniagaan peruncitan lain yang mula berkuat kuasa hari ini.

Mereka menganggap tiada lagi keperluan untuk kerajaan melanjutkan PKP sekiranya semua kelonggaran telah diberikan, dan mahu PKP Bersyarat (PKPB) dilaksanakan semula melalui SOP sedia ada.

“Sepatutnya tamatkan saja PKP ini dan gantikan dengan PKPB serta larangan rentas negeri. Kawalan di sempadan negeri diperketatkan betul-betul,” kata Zek Zaidi.

“PKP untuk dapatkan proklamasi darurat. Dah dapat SOP PKP 2.0 dibuatnya ‘palpu dacar’. Latest, kuarantin 10 hari untuk rakyat, tiga hari untuk menteri,” tulis Zainol Azhar.

Pemilik akaun Chairil Johari Rams mendakwa, keadaan negara semakin huru-hara terhadap kekerapan perubahan SOP, yang didakwanya demi mengekalkan kuasa kerajaan sedia ada.

“PKP hangat-hangat tahi ayam. Baik tak payah langsung,” kata Shafari Ariffin.

“PKP longgar, penyumbang kes banyak di sektor-sektor perkilangan. Susah ke nak tutup dua minggu untuk kurangkan kes. Yang dalam kilang pun susah nak ikut SOP, apatah lagi di mall. PKP memanjang sajalah agaknya,” kata Ap Iz.

Semalam, kerajaan membenarkan keseluruhan baki perniagaan dalam sektor peruncitan kembali beroperasi dalam tempoh PKP.

Menteri Kanan (Keselamatan), Datuk Seri Ismail Sabri Yaakob berkata, perkara itu diputuskan dalam mesyuarat khas Kabinet bagi memastikan kelangsungan ekonomi peniaga kecil.

Antara baki sektor peruncitan yang dibenarkan kembali beroperasi adalah kedai pakaian, fesyen dan aksesori, kasut, barangan dan perkhidmatan fotografi, barangan terpakai, kedai bunga atau nurseri, kraftangan dan cenderahati serta kedai antik.

Selain itu, kedai alat permainan, permaidani, kedai kandungan kreatif atau peralatan industri kreatif, barangan aktiviti luar, peralatan sukan, barangan rumah dan peralatan dapur, kosmetik, penjagaan kulit dan minyak wangi, kedai tembakau, aksesori kereta dan Ar-Rahnu.


Teruskan gelombang sokongan kita buat Palestin di media sosial!

BANGI, 30 Ramadan 1442H, Rabu – Ketua Pemuda BERJASA, Ustaz Fahmi Bazlan mengajak seluruh umat Islam memberikan sokongan penuh kepada perjuangan rakyat Palestin di media sosial masing-masing.

Gelombang kebangkitan umat Islam khususnya di Malaysia perlu dimulakan dalam memberi sokongan moral yang padu kepada masyarakat Islam di Palestin, katanya.

“Kepada pemuda pemudi, belia Islam, remaja dan seluruh peringkat umur, penuhi ciapan di Twitter, status Facebook dan media sosial untuk berkongsi dan saling mendoakan kesejahteraan dan pertolongan Allah untuk kemenangan rakyat Palestin.

“Semoga reaksi berterusan dan besar-besaran akan memberikan gambaran dan impak kepada kebobrokan Israel terhadap dunia Islam hari ini,” katanya dalam satu kenyataan.

Beliau berkata, ini adalah peluang yang perlu diambil umat Islam demi perjuangan pembebasan Al-Aqsa.

“Perjuangan ini adalah kewajiban bersama dan bukan hanya perjuangan bangsa Arab.

“Itulah tanah wakaf milik umat Islam, kiblat pertama dan tempat ketiga paling suci dalam ibadah Islam yang seharusnya tersemat kukuh dalam jiwa dan cinta umat Islam.

“Bahkan kita harus bercita-cita supaya diizinkan Allah untuk bersolat di sana suatu hari nanti Insya-Allah,” katanya.

Selain memberikan sokongan moral, Ustaz Fahmi turut mengajak orang ramai merebut peluang infaq dan sedekah di akhir Ramadan ini untuk membantu perjuangan Palestin.

“Sumbangan boleh disalurkan kepada Aman Palestin Berhad, NGO yang ikhlas berjuang demi pembebasan Al-Aqsa dan Bumi Palestin,” katanya.

Dalam perkembangan terbaharu, dilaporkan rejim pengganas Israel meneruskan pengebomannya di Semenanjung Gaza yang dikepung, dengan menyasarkan beberapa wilayah.

Di Gaza, pihak berkuasa kesihatan mengesahkan sekurang-kurangnya 32 orang – termasuk 10 kanak-kanak – terbunuh dalam serangan udara Israel di Semenanjung Gaza sejak Isnin.


Arab Saudi, Bahrain usir Duta Lubnan

RIYADH, 23 Rabiulawal 1443H, Sabtu – Arab Saudi memberi tempoh 48 jam untuk Duta Lubnan meninggalkan negara itu serta mengharamkan semua import dari Lubnan.

Keputusan itu sebagai tindak balas terhadap komen kritikal yang dibuat oleh seorang menteri Lubnan mengenai campur tangan tentera yang diketuai Arab Saudi di Yaman.

Berikutan itu, Arab Saudi melarang rakyatnya pergi ke Lubnan serta memanggil pulang dutanya.

“Kerajaan kesal hasil hubungan dengan Republik Lubnan kerana pihak berkuasa negara itu mengabaikan fakta dan kegagalan mereka yang berterusan untuk mengambil langkah pembetulan,” demikian kenyataan yang disiarkan agensi berita SPA.

Beberapa jam selepas itu, kerajaan Bahrain mengarahkan Duta Lubnan meninggalkan negara tersebut dalam masa dua hari atas sebab yang sama, kata Kementerian Luar Bahrain.

Hubungan antara Lubnan dan Arab Saudi sememangnya tegang, namun bertambah buruk selepas rakaman tular dalam talian mengenai Menteri Penerangan, George Kordahi membuat kenyataan kritikal berhubung perang pimpinan Arab Saudi terhadap pemberontak Houthi di Yaman.

Kordahi berkata, temu bual yang disiarkan di televisyen itu telah dirakam lebih sebulan sebelum dilantik sebagai menteri.

Katanya, Houthi yang bersekutu dengan Iran ‘mempertahankan diri mereka… menentang pencerobohan luar’.

Dalam satu kenyataan pada Jumaat, Perdana Menteri Lubnan, Najib Mikati berkata, beliau ‘kesal’ dengan langkah yang diambil Arab Saudi.

“Kami amat kesal dengan keputusan Arab Saudi, serta berharap ia akan dipertimbangkan semula. Kami akan terus berusaha untuk menyelesaikan apa yang perlu diselesaikan,” katanya. – Agensi


Bangladesh tak iktiraf Israel

DHAKA, 1 Zulkaedah 1442H, Sabtu – Bangladesh tidak akan mengiktiraf Israel sehingga Palestin ditubuhkan sebagai negara merdeka, berdaulat serta bebas daripada sebarang penjajah.

Menteri Luar Bangladesh AK Abdul Momen berkata, pendirian itu diambil susulan Dhaka berpihak kepada Palestin.

Beliau berkata, Dhaka tidak pernah termakan pujukan Tel Aviv untuk mengiktiraf dan membangun hubungan dua hala dalam beberapa perkara.

“Kami memutuskan bahawa kami tidak akan menjalin hubungan (dua hala) dengan mereka,” katanya.

Katanya, hubungan antara Palestin dan Bangladesh terjalin sejak zaman pemerintah pemimpin terdahulu, Baghabandhu Sheikh Mujibur Rahman.

Sebelum ini, menteri itu menegaskan, Bangladesh tidak akan mengubah pendiriannya terhadap Israel dan dasar luar Bangladesh tetap sama seperti zaman pemerintahan Bangabandhu.

“Sesiapa sahaja (warga Bangladesh) yang berkunjung ke Israel tanpa izin pemerintah, maka tertuduh akan didakwa dan perkara itu pernah terjadi sebelum ini,” katanya.-Agensi


Sekat ceramah PN: PH Selangor amal politik tak bertamadun

BANGI, 14 Zulkaedah 1444H, Sabtu – Kerajaan Pakatan Harapan (PH) Selangor digesa bersikap profesional ketika berhadapan dengan pesaing politik, bukannya menggunakan kuasa untuk menyekat sebarang program.

Tindakan menghalang atau membatalkan apa sahaja majlis termasuk ceramah Perikatan nasional (PN) hanya menyerlahkan sikap PH yang mengamalkan politik lapuk, kata Dewan Pemuda PN Selangor, Mohamed Sukri Omar.

“Sikap tidak profesional ini memberikan imej buruk kepada negeri Selangor selain menunjukkan sikap kerajaan Selangor yang mengamalkan politik lapuk dan tidak bertamadun.

“Inilah sebabnya rakyat perlu memilih PN pada Pilihan Raya Negeri (PRN) akan datang kerana terlalu banyak isu PH Selangor selama ini.

“PRU15 November tahun lalu antara bukti rakyat sudah sedar dan bangkit. Ini fakta yang tidak boleh dinafikan,” katanya dalam kenyataan, hari ini.

Beliau berkata demikian sebagai mengulas tindakan kerajaan Selangor yang seolah cuba menghalang ceramah perdana PN – Jelajah Selangor Baharu di Padang Astaka, Tanjong Karang malam esok.

Mohamed Sukri berkata, ceramah itu merupakan siri jelajah PN ke negeri yang bakal berlangsung PRN, dan ia perkara biasa bagi sesebuah parti atau gabungan parti dalam menyampaikan informasi semasa kepada rakyat.

“Jika PH Selangor lagaknya seperti anak jantan tunjukkan kejantanan dengan bersikap adil kepada pesaing politik dalam konteks demokrasi yang dijamin oleh Perlembagaan.

“PH Selangor boleh pusing satu negeri menerusi nama kerajaan bagi meraih undi rakyat, kenapa PN tidak boleh memiliki kebebasan bersuara dan berhimpun secara aman dalam penganjuran ceramah mega?,” soalnya.

Justeru, beliau mendesak pihak bertanggungjawab dalam kerajaan PH Selangor untuk berhenti berbohong dalam apa jua alasan untuk tidak meluluskan penggunaan Padang Astaka, Tanjong Karang.

“Kita sudah masak perangai bacul sebegini. Menghalang program dengan pelbagai alasan yang direka-reka,” katanya.


Tentang Israel, lelaki Palestin ditahan semula selepas 19 tahun dipenjara

BAITULMAQDIS, 16 Jamadilawal 1442H, Khamis – Pihak berkuasa Israel pada Rabu menahan semula seorang tahanan Palestin selepas beliau dibebaskan dari penjara Naqab.

Malek Bukeirat, 41, menjalani hukuman penjara selama 19 tahun selepas rumahnya di Baitulmaqdis, diserbu rejim pengganas Israel.

Malek ditahan semula ketika beliau menjejakkan kaki ke luar penjara Naqab sebelum dibawa ke Kompleks Rusia, Maskoubiya, sebuah pusat integrasi di Baitulmaqdis Barat.

Menurut keluarganya, mereka tidak dibenarkan menyentuh apatah lagi berjabat tangan dengan Malek di penjara.

Sebelum ini, Israel menyerbu rumah Malek di Sur Baher dekat Baitulmaqdis Timur yang diduduki, sebelum mengusir keluarganya daripada kediaman.

Beliau ditahan pada 31 Disember 2001 atas dakwaan kononnya menentang penjajahan.

Ayah beliau, Najeh Bukeirat yang juga timbalan pengarah Jabatan Wakaf di Baitulmaqdis pada bulan lalu turut dilarang daripada memasuki Masjid Al-Aqsa oleh Israel selama enam bulan. -Agensi


Inilah realiti demokrasi, Malaysia mungkin bertukar kerajaan lagi

BANGI, 20 Safar 1442H, Khamis – Rakyat harus bersedia menghadapi ombak politik yang seolah-olah tiada penghujung, sekiranya dakwaan Presiden PKR, Datuk Seri Anwar Ibrahim mengenai jumlah majoriti sokongan Ahli Parlimen terhadapnya adalah benar.

Anwar dalam satu kenyataan hari ini mendakwa, telah mendapat perkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Selasa depan.

Katanya, beliau akan mempersembahkan keterangan lengkap mengenai jumlah majoriti Ahli Parlimen yang dinyatakan sebelum ini, pada majlis menghadap itu.

Presiden Ikatan Muslimin Malaysia (ISMA), Haji Aminuddin Yahaya berkata, jika dakwaan Anwar itu berlaku, Malaysia berkemungkinan berdepan sekali lagi pertukaran kerajaan tanpa pilihan raya umum diadakan.

“Apa pun yang berlaku, inilah realiti sistem demokrasi kita yang membenarkan bukan sahaja ahli politik lompat-melompat, tetapi bertukar-tukar kerajaan dengan begitu mudah tanpa pilihan raya.

“Sebagai sebuah negara yang mengamalkan sistem demokrasi, kita harus menerima hakikat ini walaupun pahit dan memuakkan,” katanya dalam kenyataan, hari ini.

Aminuddin berkata, sebagai rakyat yang berdepan pelbagai kesukaran sepanjang pandemik COVID-19 dan kegawatan ekonomi, pertukaran kerajaan adalah perkara terakhir yang dimahukan.

“Ini kerana ianya akan memakan banyak masa dan tenaga khususnya para pemimpin negara yang bakal disibukkan dengan politik sehingga tidak sempat menguruskan hal dan nasib rakyat dengan baik.

“Apa pun kita serahkan sahaja kepada kebijaksanaan Yang di-Pertuan Agong yang selama ini telah terbukti memainkan peranan yang begitu baik khususnya dalam menyelesaikan kemelut politik negara sebegini menggunakan kuasa yang diperuntukkan.

“Sama ada Perdana Menteri baharu akan dilantik atau Parlimen akan dibubarkan, walahua’alam,” katanya.

Beliau berkata, gelombang kedua COVID-19 yang dilihat lebih dasyat kali ini pasti menjadi pertimbangan utama dalam menyelesaikan kemelut politik negara.

“Bagi Ahli-Ahli Parlimen yang sentiasa bertukar arah dan melompat, saya harap agar mereka tidak dicalonkan lagi oleh parti masing-masing dan rakyat tidak memilih mereka jika tercalon sekali pun dalam pilihan raya akan datang.

“Kita perlukan pemain-pemain baharu dalam politik negara dengan harapan dapat membuka dimensi baharu politik Malaysia yang tidak lagi dimonopoli dan dikawal oleh mana-mana individu, parti politik atau taikun luar,” katanya.


Terus sasar Tebing Barat, Zionis tangkap 18 lagi rakyat Palestin

RAMALLAH, 13 Rejab 1443H, Selasa – Tentera pengganas Israel menahan 18 rakyat Palestin, termasuk lima kanak-kanak dari pelbagai bahagian di Tebing Barat, semalam.

Menurut sumber tempatan dan keselamatan, tentera Israel menangkap seorang warga Palestin di Ramallah selepas menyerbu rumahnya di kem pelarian al-Am’ari selatan bandar al-Bireh.

Sumber berkata, tentera Zionis turut menahan semula dua bekas tahanan Palestin selepas menceroboh dan menggeledah rumah mereka di ‘Arura, barat laut Ramallah.

Serbuan sama turut dilakukan di bandar Sinjil, timur laut Ramallah yang membawa kepada penahanan seorang penduduk Palestin.

Sementara di daerah Baitulmaqdis, kenderaan tentera Israel menyerbu bandar al-Eizariya, di mana seorang lagi rakyat Palestin ditahan selain kediamannya turut digeledah pasukan rejim.

Tentera Israel melakukan serbuan sama di bandar Anata, dan menahan seorang rakyat Palestin selepas rumahnya diceroboh serta digeledah secara paksa.

Di daerah Bethlehem, askar pengganas Israel menangkap seorang penduduk Palestin selepas menceroboh rumahnya di kampung Husan.

Rejim melakukan serbuan sama di bandar Beit Fajjar dan menahan dua remaja Palestin berusia 16 tahun.

Di daerah Hebron, askar bersenjata menangkap tiga yang lain termasuk dua remaja berusia 15 tahun, selepas rumah keluarga mereka di kawasan kejiranan Jabal Abu Rumman diserbu.

Serbuan itu mencetuskan konfrontasi yang menyebabkan askar melepaskan tembakan ke arah pemuda, dan mengakibat seorang cedera di kaki akibat terkena bom tangan.

Pasukan rejim turut menahan dua remaja berusia 14 dan 15 tahun di daerah sama, selain mengganggu penduduk di bandar Beit Ummar, selatan Tebing Barat.

Di utara Tebing Barat, sekumpulan besar tentera Israel menyerbu kawasan kejiranan bandar Jenin di Marah, dan menangkap semula seorang bekas tahanan Palestin serta menggeledah rumahnya.

Sumber memberitahu, serbuan turut dilakukan di kampung Kafr Qaddoum timur Qalqiliya menyebabkan penahanan seorang penduduk Palestin. – Agensi


Patut batal saja semua lesen judi

Oleh Fazleen Safina

BANGI, 21 Muharram 1442H, Rabu – Sudah tiba masanya kerajaan dan pihak berkuasa tempatan (PBT) membatalkan semua lesen perniagaan membabitkan aktiviti perjudian.

Bahkan, pihak yang menyalahguna lesen – berselindung di sebalik premis bagi melindungi kegiatan perjudian haram juga wajar dibatalkan lesen, kata Ketua Aktivis Persatuan Pengguna Islam Malaysia (PPIM), Datuk Nadzim Johan.

“Jika boleh, individu yang berjudi termasuk mereka yang membeli nombor ekor juga perlu disabitkan kesalahan.

“Kalau kita tengok orang beli, maknanya kita juga harus sabitkan kesalahan ke atas mereka,” katanya ketika dihubungi Ismaweb.net hari ini.

Sebelum ini, Polis Johor meminta PBT menyenarai hitam mana-mana pemegang lesen perniagaan yang menyalahguna lesen berkenaan bagi melindungi aktiviti perjudian

Tindakan itu bagi memastikan mereka tidak mengulangi perbuatan itu di masa akan datang, kerana siasatan mendapati ada premis yang terus menjalankan aktiviti sama walaupun sudah beberapa kali diserbu.

Sementara itu, mengulas mengenai kenyataan polis yang mengenal pasti beberapa fakta tidak tepat menerusi video tular Asri Janggut, Nadzim berkata, beliau menyerahkan perkara berkenaan kepada pihak berkuasa untuk melakukan siasatan.

Beliau berkata, pihaknya bersetuju dengan perkara itu dan mengganggap tindakan pihak berkuasa adalah terbaik.

“Kita rakyat dan orang bawahan. Jadi, apa yang berlaku mungkin berdasarkan siasatan yang dibuat dan ia diluar bidang kuasa kita.

“Kita tengok kepada kes dan biar mahkamah buat keputusan,” katanya.

Hasil siasatan dan laporan Jabatan Integriti Pematuhan Standard (JIPS) mendapati beberapa fakta tidak tepat menerusi video ditularkan pengasas Hot Burger Malaysia, Mohd Asri Hamid atau dikenali sebagai Asri Janggut mengenai kegiatan perjudian dan penjualan rokok seludup di Bandar Baru Sungai Buloh.

Ketua Polis Negara, Abdul Hamid Bador berkata, beliau telah meneliti laporan tersebut dan mendapati beberapa perkara dibangkitkan dalam video itu kurang tepat.

“Ini kerana pihak Ibu Pejabat Polis Daerah (IPD) Sungai Buloh tidak menerima sebarang ganjaran atau rasuah bagi banteras kes judi di daerah itu,” katanya.


Rejim haram mengganas tembak kejam dua pemuda Palestin

RAMALLAH, 4 Safar 1444H, Khamis – Tentera negara pengganas Israel membunuh dua lelaki Palestin ketika dua serbuan berasingan di Tebing Barat yang diduduki

Menurut Kementerian Kesihatan Palestin, dua lelaki itu dikenal pasti sebagai Samer Khaled, 25, dari kem pelarian al-Ain di Nablus dan Yazan Affaneh, 26, di Umm al-Sharayet – kawasan kejiranan di selatan Ramallah dan el-Bireh.

Khaled terbunuh kira-kira jam 5 pagi (02:00 GMT) pada Khamis selepas konfrontasi tercetus dengan tentera Israel ketika serbuan ke atas kem pelarian Balata di Nablus.

Tentera rejim haram bagaimanapun tidak mengulas mengenai pembunuhan itu namun berkata, anggotanya telah beroperasi di kem Balata dan menangkap suspek ‘dikehendaki’.

“Ketika operasi itu, pasukan bertindak balas dengan melepaskan tembakan selepas satu tembakan dilepaskan ke arah mereka,” dakwanya di Twitter.

Tentera Israel membunuh Affaneh kira-kira sejam kemudian, ketika konfrontasi yang tercetus berikutan serbuan ke atas Umm al-Sharayet.

Tentera berkata, mereka mempunyai maklumat mengenai dakwaan seorang warga Palestin terbunuh.

Jurucakap tentera berkata, mereka telah menjalankan operasi di el-Bireh dan ‘merampas dana yang disyaki untuk keganasan’.

Dakwanya, pasukan tentera diserang dengan batu dan bom molotov sehingga mereka terpaksa membalas dengan menggunakan ‘peralatan untuk menyuraikan rusuhan’.

Kementerian Kesihatan berkata, pembunuhan itu telah meningkatkan jumlah rakyat Palestin yang dibunuh oleh tentera Israel di Tebing Barat dan Semenanjung Gaza yang diduduki sejak awal tahun ini kepada 140 orang.

Tentera Israel menyerbu bandar Palestin di Tebing Barat yang diduduki hampir setiap hari, yang sering mengakibatkan pembunuhan atau kecederaan penduduk Palestin ketika konfrontasi atau pertempuran bersenjata. – Agensi


Jawi: Keputusan mahkamah penting elak warisan Melayu pupus

KUANTAN, 7 Safar 1442H, Jumaat – Mahkamah Tinggi Kuantan, hari ini menolak permohonan semakan kehakiman dibuat oleh tiga peniaga yang ingkar untuk meletakkan tulisan Jawi di papan tanda iklan mereka.

Menyambut baik keputusan itu, Menteri Besar Pahang, Datuk Seri Wan Rosdy Wan Ismail berkata, kerajaan negeri akan terus komited dalam memelihara adat budaya warisan negeri ini, termasuk dalam usaha untuk memartabatkan semula tulisan Jawi.

Wan Rosdy berkata, beliau tidak mahu tulisan Jawi pupus seperti mana jangkaan dalam kajian Pertubuhan Bangsa-Bangsa Bersatu (PBB).

Katanya, PBB menjangkakan pada penghujung abad ini terdapat lebih 6,000 bahasa dan tulisan dari seluruh pelusuk dunia akan pupus sekiranya tiada tindakan yang bersepadu dilaksanakan untuk memelihara khazanah budaya tersebut.

“Kita tidak mahu perkara ini terjadi dengan tulisan Jawi yang telah menjadi identiti bukan sahaja kepada bangsa Melayu dan agama Islam di nusantara, tetapi sebagai budaya sejagat yang pada suatu masa dahulu pernah dikongsi oleh semua kaum di Malaysia.

“Oleh yang demikian, Kerajaan Negeri Pahang Darul Makmur akan terus melaksanakan peraturan ini bagi memastikan tulisan Jawi terus mekar dalam ingatan anak-anak Pahang tanpa mengira bangsa, agama dan latar belakang,” katanya dalam satu kenyataan, hari ini.

Terdahulu, tiga peniaga iaitu Jehan Abdullah, Phang Long Yen dan A Dana Palan mahu Mahkamah Tinggi membatalkan keputusan Majlis Mesyuarat EXCO negeri pada 1 Mac 2018 untuk menggalakkan penggunaan tulisan Jawi.

Mereka juga mahu pihak berkuasa tempatan menarik balik perintah bertarikh 3 April 2019 yang menghendaki semua premis perniagaan di bawah bidang kuasanya menggunakan tulisan Jawi pada papan tanda mereka.

Bagaimanapun, Mahkamah Tinggi, di sini menolak permohonan semakan kehakiman untuk membatalkan arahan kerajaan negeri berkenaan dengan syarat penggunaan tulisan Jawi di semua premis perniagaan dalam daerah ini.

Sementara itu, Wan Rosdy menegaskan, rakyat perlu melihat impak positif daripada peraturan ini yang mana akan dapat membuka ruang bagi seluruh warga Pahang untuk mengenal atau mempelajari semula tulisan khazanah berharga ini.

“Kepada seluruh anak-anak negeri Pahang Darul Makmur tidak kira bangsa, agama dan keturunan, pelihara dan sayangilah tulisan Jawi ini.

“Jangan dibiarkan tulisan warisan yang bersejarah ini terus pupus ditelan zaman,” katanya.

Bermula pada 1 Januari 2020, Kerajaan Negeri Pahang telah menguatkuasakan pelaksanaan papan tanda tulisan Jawi di kesemua premis-premis perniagaan negeri ini.

Pelaksanaan untuk memaparkan tulisan Jawi ini juga merupakan satu tindakan bagi menyahut titah Yang di-Pertuan Agong pada  13 November 2018, agar tulisan warisan ini dipaparkan di setiap premis di negeri ini untuk dimartabatkan semula.


Polis SPU nafi anggota positif COVID-19

KEPALA BATAS, 25 Zulhijjah 1441H, Sabtu – Polis Daerah Seberang Perai Utara (SPU) hari ini menafikan satu maklumat yang tular di media sosial sejak semalam, kononnya seorang anggotanya telah dijangkiti COVID-19.

Ketua Polis Daerah SPU ACP Noorzainy Mohd Noor berkata, ujian awal dan kedua ke atas anggota berpangkat Koperal itu dan ahli keluarganya mendapati, mereka negatif jangkitan COVID-19, malah pihak Kementerian Kesihatan Malaysia juga telah mengeluarkan surat pelepasan dari menjalani kuarantin di rumah kepada anggota polis berkenaan.

“Anggota polis berusia 39 tahun itu dan keluarganya telah menjalani ujian COVID-19 yang pertama pada awal bulan ini kerana mereka pulang ke kampung halaman yang dikenakan Perintah Kawalan Pergerakan Diperketatkan Bersasar (PKPDB) di Kedah.

“Bagaimanapun, keputusannya negatif sebelum mereka dikuarantin di rumah dan ujian kali kedua juga menunjukkan keluarga itu negatif malah keadaan kesihatan juga dalam keadaan baik. Anggota polis itu juga telah memulakan tugas,” katanya kepada Bernama hari ini.

Beliau berkata, tindakan pihak tidak bertanggungjawab menularkan berita palsu telah menimbulkan kegusaran dalam kalangan masyarakat kerana bimbang penularan wabak COVID-19, dan polis kini giat mengesan individu yang menyebarkan maklumat palsu itu.

Sementara itu Majlis Bandaraya Pulau Pinang (MBPP) dalam satu kenyataan hari ini berkata, pihaknya mengambil beberapa inisiatif dan melaksanakan pelbagai tindakan serta merta bermula hari ini berikutan terdapat satu kes positif COVID-19 di kawasan Teluk Kumbar, dekat sini semalam.

Menurutnya pelbagai tindakan diambil di kawasan antara Sekolah Kebangsaan (SK) Sungai Batu, Jalan Teluk Kumbar dan simpang lampu isyarat Puspakom, Kampung Tengah serta sekitar Gertak Sanggul, termasuk menghentikan sementara aktiviti pasar malam di Bandar Teluk Kumbar pada hari Selasa dan Sungai Batu pada hari Khamis.

“… namun pasar pagi di Taman Sahabat dibenarkan beroperasi mengikut prosedur operasi standard (SOP) yang ditetapkan. MBPP akan menutup (pasar pagi) jika tidak mengikut SOP. Aktiviti kedai gunting rambut, salon kecantikan dan gerai, penjaja serta restoran juga akan ditingkatkan pemantauan SOP, malah pelanggan juga tidak dibenarkan makan di premis menjual makanan dan minuman. Tindakan menutup perniagaan akan dibuat jika ingkar SOP,” menurut kenyataan itu.

Selain itu MBPP juga menutup taman permainan dan kejiranan di Taman Poket Teluk Kumbar dan Tanah Lapang Pasar Belanda. – Bernama


Puluhan ribu rumah di Sudan rosak akibat banjir

KHARTOUM, 23 Muharram 1444H, Ahad – Angka kematian akibat hujan lebat dan banjir yang melanda Sudan baru-baru ini meningkat kepada 79 orang, umum Majlis Kebangsaan Pertahanan Awam negara itu pada Sabtu.

Seramai 30 orang cedera dan berpuluh-puluh ribu rumah rosak, terutamanya di negeri Gezira di tengah Sudan, lapor Xinhua memetik kenyataan majlis itu.

Majlis turut mengadakan mesyuarat tergempar bagi memastikan segala keperluan dan peruntukan dapat diagihkan dengan secepat mungkin ke negeri yang paling terjejas, termasuk Sungai Nil, Gezira, Kassala dan Sinnar.

Sementara itu, Pihak Berkuasa Meteorologi Sudan mengeluarkan amaran hujan lebat di kebanyakan negeri di seluruh negara dalam beberapa bulan akan datang serta menggesa rakyat mengambil langkah berjaga-jaga, terutamanya yang tinggal di kawasan rendah dan terdedah banjir.

Tentera turut membantu usaha mencari dan menyelamat serta memindahkan penduduk yang terjejas di kawasan Al-Manaqil di Gezira dengan bantuan helikopter dan bot.

Menurut Pejabat Penyelaras Hal Ehwal Kemanusiaan Pertubuhan Bangsa-Bangsa Bersatu, hampir 136,000 rakyat Sudan terjejas akibat banjir dan hujan lebat di negara itu sejak Jun lalu.

Sudan sering mengalami banjir dari Jun hingga Oktober berikutan musim tengkujuh.  – Bernama


COVID-19: Singapura rekod 386 kes baharu, majoriti pekerja di asrama

SINGAPURA, 11 Zulhijjah 1441H, Jumaat – Singapura yang memasuki minggu keenam selepas pembukaan semula aktiviti ekonomi dan sosialnya, merekodkan 396 kes baharu jangkitan COVID-19 di republik itu hari ini, menjadikan jumlah keseluruhan jangkitan setakat ini berjumlah 52,205 kes.

Dalam data ringkas yang dikeluarkan tengah hari ini, Kementerian Kesihatan Singapura memaklumkan sebahagian besar kes adalah membabitkan pekerja asing yang tinggal di asrama.

“Berdasarkan siasatan kami setakat ini, terdapat tiga kes di dalam komuniti tersebut, yang semuanya adalah pemegang pas kerja,” menurut kementerian itu.

Kementerian itu menyatakan terdapat tiga kes import, yang telah diberikan Notis Duduk Di Rumah sebaik tiba di Singapura.

Dalam data lengkap yang dikeluarkan semalam, Singapura mengklasifikasikan 696 kesnya sebagai import, 2,176 sebagai kes komuniti dan 48,937 sebagai penghuni asrama.

Setakat tengah hari semalam, 46,308 atau kira-kira 90 peratus daripada keseluruhan kes telah pulih sepenuhnya daripada jangkitan dan keluar dari hospital atau pusat jagaan komuniti.

Terdapat 148 kes yang disahkan masih berada di hospital dan daripada jumlah itu, kebanyakannya stabil atau bertambah baik dan tiada kes di unit rawatan rapi.

Sebanyak 5,326 pesakit yang mempunyai gejala atau didapati sihat secara klinikal tetapi masih lagi positif dalam saringan COVID-19 telah diasingkan dan dirawat di pusat penjagaan komuniti.

Setakat ini, 27 orang telah meninggal dunia akibat komplikasi COVID-19 di sini.

Tiada kluster baharu dikenal pasti semalam. -Bernama


Rejim pengganas Israel tangkap pemimpin Hamas di Tebing Barat

TEBING BARAT, 22 Syawal 1442H, Khamis – Rejim pengganas Israel telah menahan seorang pemimpin Pergerakan Perjuangan Islam Palestin ( Hamas) di Tebing Barat yang diduduki atas alasan menubuhkan pangkalan bagi kumpulan Islam Palestin di wilayah itu.

Pasukan khas menangkap Sheikh Jamal al-Tawil di bandar Ramallah pada malam Selasa, kata tentera.

Jurucakap Hamas, Hazem Qassem di Gaza mengesahkan penangkapan itu.

“Penangkapan tentera terhadap pemimpin gerakan, Jamal al-Tawil tidak akan memadamkan suara penentangan di Tebing Barat,” tegasnya.

Penangkapan itu berlaku selepas gencatan senjata yang diketuai Mesir pada 21 Mei lalu sekali gus menghentikan pengeboman mengerikan selama 11 hari, susulan lonjakan ketegangan di Baitulmaqdis

Semalam, jurucakap Kementerian Dalam Negeri yang dikendalikan Hamas di Gaza, Iyad al-Bozom berkata, dua lagi pejuang Hamas terkorban ketika membongkar senjata Israel di kawasan dikepung.

Israel telah menahan puluhan anggota Hamas dalam beberapa minggu lepas di Tebing Barat, termasuk mereka yang telah merancang untuk mencalonkan diri dalam pilihan raya Palestin yang dijadualkan akhir Mei – namun ditangguhkan oleh Presiden Mahmud Abbas. – Agensi


Tingkatkan kesatuan, selamatkan negara tercinta

KUALA LUMPUR, 29 Ramadan 1444H, Khamis – Sempena Aidilfitri yang bakal tiba, Perdana Menteri,Datuk Seri Anwar Ibrahim menzahirkan harapan agar rakyat meningkatkan kesatuan dalam membangun dan menyelamatkan negara tercinta.

Anwar berkata, beliau percaya kesepaduan rakyat dapat mengangkat kembali martabat negara dan hidup dalam suasana perpaduan dengan lebih aman dan makmur.

“Sempena sambutan ini yang diraikan oleh semua umat Islam di negara kita dan seluruh dunia, saya ucapkan Selamat Hari Raya Aidilfitri.

“Mari kita kuatkan semangat, kesatuan rakyat Malaysia, membangunkan negara, menyelamatkan negara dan memulakan daripada diri kita setelah Ramadan Kareem kita membersihkan diri, jiwa kita supaya mengangkat martabat keluarga kita, masyarakat kita, negara kita sebagai satu kesatuan,” kata Anwar.

Beliau berkata demikian menerusi video berdurasi dua minit 36 saat yang dimuat naik di Facebooknya.

Pada 10 April lepas, Pejabat Penyimpan Mohor Besar Raja-raja dalam satu kenyataan memaklumkan tarikh melihat anak bulan Syawal ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara. – Bernama


Aliran trafik di lebuh raya utama lancar

KUALA LUMPUR, 27 Ramadan 1443H, Jumaat – Aliran trafik di lebuh raya utama seluruh negara lancar setakat 12.30 tengah hari tadi.

Jurucakap Lembaga Lebuhraya Malaysia (LLM) berkata bagaimanapun berlaku sedikit kesesakan di beberapa lokasi susulan kemalangan.

“Trafik bergerak perlahan di Lebuhraya Utara Selatan (PLUS) arah utara di Pulau Pinang dari Juru menuju ke Perai dan trafik juga perlahan di Johor dari Bukit Gambir menuju ke Pagoh arah selatan akibat kemalangan,” katanya ketika dihubungi Bernama.

Selain itu, situasi di plaza tol di lebuh raya utama menuju keluar dari ibu kota juga lancar.

“Setakat ini tiada kesesakan luar biasa di Plaza Tol Jalan Duta, Plaza Tol Sungai Besi dan Plaza Tol Gombak,” katanya.

Bagaimanapun keadaan dijangka berubah petang nanti berikutan orang ramai pulang ke kampung halaman masing-masing bagi menyambut Hari Raya Aidilfitri. – Bernama


Junta Myanmar sengaja halang bantuan kemanusiaan: PBB

NEW YORK, 24 Syaaban 1444H, Jumaat – Pertubuhan Bangsa-Bangsa Bersatu (PBB) mendakwa junta Myanmar sengaja menghalang kemasukan makanan, dana, maklumat dan menyasarkan orang awam sebagai hukuman kolektif.

“Selepas tiga tahun junta mengambil alih pentadbiran negara, rakyat semakin tertekan dan keadaan semakin huru-hara,” kata Duta Khas PBB ke Myanmar, Noeleen Heyzer pada Perhimpunan Agung yang disertai 192 negara anggota.

Heyzer berkata, junta memperluaskan undang-undang ketenteraan ke 47 perbandaran dan menggunapakai semula undang-undang 1977 yang membenarkan orang awam menjadi tentera.

“Generasi muda kini berdepan kekecewaan dan merasakan mereka tiada pilihan lain dan terpaksa mengangkat senjata untuk melawan tentera,” katanya.

Myanmar bergolak sejak tentera menggulingkan kerajaan pemenang Hadiah Nobel Aung San Suu Kyi sejak 1 Februari 2021.

Pertempuran hebat berlaku di kawasan yang tidak terjejas konflik sebelum ini dan menyebabkan ramai orang awam menjadi mangsa.

Situasi berkenaan merumitkan lagi operasi kemanusiaan untuk menghantar bantuan dan menyelamatkan nyawa rakyat Myanmar.

Menurut Heyzer, penangkapan terhadap pemimpin politik semakin rakus, selain tahanan wanita pula berdepan ketakutan gangguan seksual dan keganasan.

Heyzer menjangkakan keadaan semakin parah, penderitaan rakyat semakin berlipat ganda dan krisis politik terus kritikal serta hak asasi manusia akan meningkat, sekiranya tiada tindakan segera di ambil.

“Kita mesti menghantar isyarat bahawa keganasan mesti ditamatkan dan sokongan suara demokrasi perlu diperkukuhkan bagi membantu masyarakat Myanmar keluar dari segala masalah ini,” katanya. – Agensi


G4P syor perkenal subjek Sejarah Palestin di sekolah, IPT

BANGI, 12 Syawal 1442H, Isnin – Atas dasar solidariti, Gabungan Pertubuhan Pendidikan Peduli Palestin (G4P) mengesyorkan kerajaan memperkenalkan subjek Sejarah Palestin di peringkat sekolah rendah dan menengah hingga ke institusi pendidikan tinggi (IPT).

Ketua Sekretariat G4P, Mohd Azizee Hasan berkata, kerajaan melalui Kementerian Pendidikan Malaysia (KPM) boleh mewujudkan modul-modul mengenai sejarah kepahlawanan dan keperwiraan pejuang-pejuang Palestin.

Katanya, tindakan itu untuk menyemai semangat patriotik mempertahankan sejarah bangsa yang berdaulat melalui aktiviti ko-kurikulum badan beruniform.

“Kami menyeru semua pihak untuk bersama-sama bersolidariti membantu rakyat Palestin yang tertindas dan berjuang untuk kemerdekaan Palestin.

“Kami menyakini perjuangan rakyat Palestin adalah perjuangan mempertahankan jati diri identiti bangsa, menolak normalisasi dan memastikan entiti kewujudan negara Palestin sebagai satu negara yang berdaulat daripada segi perundangan.

“Kami juga yakin kewujudan negara Israel melanggar hak asasi manusia dan sempadan perundangan antarabangsa dan menjalankan dasar-dasar Aparteid.

“Justeru itu, kami menggesa khususnya KPM memperkenalkan subjek Sejarah Palestin di peringkat sekolah rendah dan menengah hingga ke IPTA,” katanya mewakili G4P dalam satu kenyataan, hari ini.

Mengulas lanjut, Ustaz Mohd Azizee berkata, kisah sejarah rakyat Palestin boleh dimasukkan dalam subjek sivik dan kewarganegaraan berkaitan hak asasi manusia untuk diambil pengajaran dalam kerangka membina keharmonian kaum di Malaysia.

Selain itu, kementerian boleh turut sama mengadakan kerjasama dengan pertubuhan bukan kerajaan (NGO) yang memperjuangkan isu Palestin demi memberikan kesedaran kepada generasi pelajar sejak di peringkat sekolah lagi.

“Gabungan Pendidikan 4P juga menyeru semua pihak menunjukkan tanda solidariti kepada rakyat Palestin.

“… serta mendesak pihak kerajaan Malaysia mengambil langkah drastik mengusahakan keamanan dan kemerdekaan Palestin serta penyelesaian strategik konflik Timur Tengah,” katanya.

Gabungan Pendidikan 4P melibatkan Ikatan Guru-Guru Muslim Malaysia (i-Guru), Majlis Pembangunan Pendidikan Islam Malaysia (Mappim), Pertubuhan Pendokong Sekolah Agama Rakyat Perak (PPSR) dan Pertubuhan Kebajikan Pendidik Ummah Malaysia (Pendidik).

Selain itu, turut sama, Pertubuhan Keilmuan Nasional, Gabungan Sekolah Islam Selangor (GASIS), Rabitah Institusi Pendidikan Rakyat Terengganu (Rabitah), Kesatuan Kebangsaan Guru Agama Malaysia Barat (KKGAMB) serta Gabungan Sekolah Islam (GAPIS).

Gabungan Pelajar Melayu Semenanjung (GPMS), Majlis Taawun Pusat Pendidikan Islam Pahang (MANTAP), Pembangunan Pendidikan Islam Sabah (PISA), Pertubuhan prihatin Tunas Islam Serawak (PUITIS) dan Pertubuhan Hal Ehwal Sekolah Agama Kedah (HESA) juga antara NGO yang terbabit.


Lapan IPT capai taraf 6 bintang

KUALA LUMPUR, 3 Jamadilawal 1442H, Jumaat – Lapan institut pengajian tinggi (IPT) mencapai taraf enam bintang yang dinilai mengikut sistem Penarafan Bersepadu Institusi Pendidikan Tinggi Malaysia (SETARA) bagi tahun 2018/2019.

Universiti yang tersenarai ialah Universiti Malaya (UM), Universiti Kebangsaan Malaysia (UKM), Universiti Putra Malaysia (UPM), Universiti Teknologi Malaysia (UTM), Universiti Sains Malaysia (USM), Universiti Teknologi Petronas (UTP), International Medical University (IMU) dan Monash University Malaysia.

Menteri Pengajian Tinggi, Datuk Seri Noraini Ahmad berkata, sebanyak 30 IPT lagi mendapat penarafan lima bintang, 30 IPT (empat bintang), 15 IPT (tiga bintang), dua IPT (dua bintang) dan sebuah IPT mendapat penarafan satu bintang.

Katanya, penarafan SETARA dinilai melalui 38 indikator yang merangkumi empat fungsi teras utama iaitu umum, pengajaran dan pembelajaran (PdP), penyelidikan dan perkhidmatan.

Sementara itu, bagi penarafan Sistem Penilaian Kualiti dan Kesetaraan Kolej Swasta (MyQUEST) pula, katanya, sebanyak 14 kolej swasta berjaya mencapai penarafan enam bintang.

Ia adalah Kolej SEGi Subang Jaya, Kolej  Sunway (Kuala Lumpur), Institut Teknologi Maklumat Asia Pasifik (APIIT), Kolej SEGi  Kota Damansara, Kolej Poly-Tech MARA Kuantan, Kolej SEGi Pulau Pinang dan Kolej Antarabangsa Putra.

Selain itu, Kolej Equator, Kolej Despark, Kolej SEGi Sarawak, Kolej IBS, Kolej Integrasi Perkembangan Kemahiran (IPK), Kolej Hafiz dan Institut Antarabangsa Sains Mantin yang turut termasuk dalam penarafan enam bintang tersebut.

“Ini diikuti sebanyak 54 kolej mendapat penarafan lima bintang, 88 kolej mencapai empat bintang, 40 kolej dengan tiga bintang dan 11 kolej diberi penarafan dua bintang,” katanya.

Dalam pada itu, Noraini berkata, kementerian akan sentiasa melaksanakan penambahbaikan dan pemantapan ke atas SETARA dan MyQUEST selaras dengan perubahan persekitaran dan ekosistem pendidikan tinggi negara.

Katanya, penyesuaian tersebut akan mengambil kira pembudayaan norma baharu dalam sistem penyampaian pendidikan, penekanan kepada agenda pendigitalan, Teknologi Pendidikan berasaskan Revolusi Industri 4.0 dan kriteria lain yang relevan.

“Penarafan seterusnya dirancang untuk dilaksanakan pada tahun 2022,” katanya.


Jepun rangka insentif sokongan tangani isu kadar kelahiran

TOKYO, 2 Rejab 1444H, Selasa – Perdana Menteri Jepun, Fumio Kishida memberi jaminan akan menangani isu kadar kelahiran yang semakin berkurangan di negara itu.

Menyifatkan masalah itu sebagai kritikal, Kishida berkata, isu berkenaan memerlukan usaha yang padu untuk menyelesaikannya.

Katanya Jepun kini berada dalam keadaan kritikal berikutan jumlah kelahiran berkurangan sehingga di bawah 800,000 orang pada tahun lalu.

“Jepun berada di ambang sama ada boleh terus berfungsi sebagai sebuah masyarakat.

“Kita tidak boleh membuang masa dengan polisi yang sedia ada dan kita mesti mewujudkan masyarakat ekonomi yang mengutamakan kanak-kanak dan mengubah kadar kelahiran.” katanya.

Katanya, Jepun kini mempunyai 125 juta penduduk namun jumlah berkenaan dijangka akan berkurangan kepada 86.7 juta menjelang 2060.

Penduduk yang semakin berkurangan dan semakin tua mempunyai implikasi besar terhadap ekonomi dan keselamatan negara.

Malah, data Bank Dunia menunjukkan Jepun kini negara kedua tertinggi di dunia yang mempunyai penduduk berumur 65 tahun ke atas – kira-kira 28 peratus selepas negara kecil, Monaco.

Justeru, dalam menangani masalah itu, Kishida berikrar untuk meningkatkan sokongan kewangan bagi keluarga yang mempunyai anak, termasuk menyalurkan lebih banyak insentif lain dan menyusun strategi baharu.

“Kerajaan perlu menggandakan perbelanjaannya untuk program berkaitan kanak-kanak.

“Kita mesti membina ekonomi sosial yang mengutamakan kanak-kanak untuk membalikkan kadar kelahiran rendah itu,” katanya.

Kadar kelahiran semakin perlahan di banyak negara disebabkan faktor peningkatan kos sara hidup dan lebih ramai wanita mendahulukan kerjaya dan memilih untuk mendapatkan anak kemudian. – Agensi


GCC iktiraf negara Palestin, kutuk pencerobohan Israel

RIYADH, 22 Safar 1445H, Jumaat – Menteri Majlis Kerjasama Teluk (GCC) mengesahkan pendirian mereka menyokong penubuhan negara Palestin yang merdeka dengan Baitulmaqdis Timur sebagai ibu kota, di tengah-tengah keganasan penceroboh Israel.

Dalam satu kenyataan pada sesi penutupan ke-57 di ibu negara Saudi, Majlis Menteri GCC mengutuk pembinaan berterusan unit penempatan haram Israel di wilayah Palestin yang diduduki, kerana melanggar resolusi legitimasi antarabangsa, termasuk Resolusi Majlis Keselamatan PBB No 2334.

Selain itu, Majlis Menteri mengalu-alukan pengumuman kerajaan Australia mengenai hasratnya menggunakan istilah ‘wilayah Palestin yang diduduki’.

Pihaknya juga menggesa masyarakat antarabangsa untuk mendesak pihak berkuasa Israel menyelesaikan konflik dengan cara yang memenuhi semua hak sah rakyat Palestin.

Majlis itu juga mengecam pencerobohan berulang oleh pegawai dan peneroka Israel ke halaman Masjid al-Aqsa.

“Pencerobohan seperti itu bukan sahaja pelanggaran kesucian Masjid al-Aqsa yang diberkati tetapi provokasi terhadap perasaan umat Islam.

“Ini adalah pelanggaran serius undang-undang antarabangsa dan status quo sejarah dan undang-undang di Al-Quds dan kesuciannya, ” kata kenyataan itu.

Majlis itu memuji keputusan Arab Saudi melantik duta bukan pemastautin ke negara Palestin dan konsulat jeneral di Al-Quds, sebagai kesinambungan pendirian negara-negara GCC dalam melindungi kesucian Islam dan menyokong perjuangan Palestin.

Ia juga mengalu-alukan kenyataan akhir sidang kemuncak tiga pihak Mesir-Jordan-Palestin – yang diadakan di bandar El Alamein di Mesir pada 14 Ogos 2023 – dan perbincangannya mengenai perjuangan Palestin berdasarkan perkembangan semasa di pendudukan wilayah.

Majlis turut menggesa negara anggota GCC dan masyarakat antarabangsa untuk terus menyokong aktiviti Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA) sehingga semua pelarian Palestin pulang ke rumah mereka. – Agensi


UK salur RM11.8 juta kepada tentera Arab Saudi selama 4 tahun

LONDON, 1 Jamadilakhir 1442H, Khamis – United Kingdom (UK) membelanjakan lebih dari £2.4 juta (RM11.8 juta) selama empat tahun terakhir untuk membantu tentera Arab Saudi, itu dinyatakan dalam sesi pertanyaan Parlimen.

Dilaporkan semalam bahawa pada bulan Disember, Ahli Parlimen Parti Nasional Skotlandia (SNP), Martyn Day meminta maklumat mengenai bantuan Britain kepada tentera Arab Saudi, yang mana Menteri Pertahanan, James Heappey mendedahkan surat yang menunjukkan bahawa London telah membelanjakan sejumlah £2.4 juta (RM11.8 juta) untuk sebuah projek sejak 2016.

Pendedahan itu dibuat dua bulan setelah Menteri Luar Negeri, James Cleverly menyatakan bahawa UK membiayai program di mana tentera Britain melatih angkatan bersenjata Arab Saudi untuk memastikan ‘kepatuhan mereka terhadap undang-undang kemanusiaan antarabangsa.’

Ketika itu, Cleverly menyatakan bahawa Britain membantu kerajaan Arab Saudi untuk melindungi keselamatan negaranya dan meyakinkan bahawa melalui Dana Strategi Teluknya, ‘ia mempunyai kesan positif yang signifikan terhadap hak asasi manusia di rantau itu.’

Ini adalah pertama kalinya UK memperincikan sejauh mana pembiayaan kepada Arab Saudi, yang merangkumi £550,000 (RM2.7 juta) pada tahun 2019-2020 sahaja.

Bantuan London kepada Riyadh dalam perang dan krisis kemanusiaan datang di tengah-tengah kebimbangan mengenai perang Arab Saudi yang hampir enam tahun berlanjutan di Yaman, di mana banyak serangan terhadap orang awam dan sasaran bukan tentera telah didokumentasikan.

Dianggarkan 8,750 orang awam telah terbunuh dalam serangan udara Arab Saudi di Yaman, dan krisis kemanusiaan melanda seluruh negara akibat konflik antara kerajaan dan Houthi yang disokong oleh Iran.

Britain juga didapati terlibat dalam konflik itu, dengan pemerintah telah menandatangani banyak perjanjian senjata dan penjualan ke Arab Saudi selama empat tahun terakhir, menjadikannya pembekal senjata kedua terbesar untuk kerajaan tersebut.

Perdana Menteri Boris Johnson sendiri, ketika menjadi setiausaha luar negeri, menyetujui penjualan peluru berpandu Paveway pada bulan Ogos 2016, hanya beberapa hari selepas 14 orang awam terbunuh dalam serangan udara di sebuah kilang kentang di Yaman.

Dana Strategi Teluk, yang sebelumnya dirahsiakan dan dinamakan sebagai Dana Kegiatan Bersepadu, adalah program yang dijalankan oleh pemerintah Britain yang menyokong enam negara Arab Teluk dan merupakan sebahagian daripada dasar luar negara terhadap mereka.

Ia sebelum ini memperuntukkan anggaran tahunan £20 juta (RM49.5 juta), tetapi jumlah itu dikurangkan menjadi £8.4 juta (RM20.8 juta) tahun lalu kerana krisis coronavirus yang berterusan.

Menurut Guardian, Pengarah Institut Hak dan Demokrasi Bahrain (BIRD), Sayed Ahmed Alwadaei mengatakan: “Sangat membimbangkan apabila kerajaan Inggeris membelanjakan wang pembayar cukai untuk meningkatkan kemampuan tentera Arab Saudi.” – Agensi


MIC hanya tumpang tuah, menang pun kerana pengundi Melayu

Oleh Siti Hafidah Abd Ghaffar

BANGI, 18 Zulhijjah 1442H, Rabu – MIC perlu sedar kekuatan parti sebelum menaruh keyakinan diberi peluang pucuk kepemimpinan BN untuk bertanding di sembilan kerusi Parlimen dan 18 kerusi DUN pada Pilihan Raya Umum ke-15 (PRU15).

Bahkan, parti itu harus menyedari hakikat bahawa sebelum ini banyak bergantung kepada pengundi Melayu untuk memenangi PRU sama ada di Parlimen mahupun DUN.

Pemerhati politik, Ustaz Sharipudin Abdul Kadir mendakwa, MIC lebih selesa untuk bertanding kawasan majoriti Melayu kerana mahu menang secara mudah.

MIC juga dakwanya, terlalu mengharapkan pengaruh BN bagi menyelamatkan kedudukan mereka, lebih-lebih lagi apabila parti itu tidak lagi mendapat sokongan sepenuhnya daripada kaum India.

Buktinya, penolakan kaum India terhadap MIC sudah jelas dalam pilihan raya yang lepas, justeru tidak pelik dikatakan MIC bukan lagi mewakili kaum India.

“Oleh itu, untuk menyelamatkan talian hayat MIC hanya melalui BN apabila calon-calon MIC diberi kawasan majoriti Melayu yang setia dengan BN.

“Cabaran untuk MIC memenangi kawasan majoriti Melayu mungkin agak mudah bila beberapa parti Melayu telah ada pemuafakatan sama ada dalam BN yang melibatkan UMNO, atau PN yang melibatkan PAS dan Bersatu.

“MIC menumpang tuah dalam kedua-dua keadaan iaitu dalam BN dan PN,” katanya dalam kenyataan kepada Ismaweb.net.

Pada perkembangan sama, Ustaz Sharipudin yakin bahawa bagi masyarakat India kewujudan MIC tidak mendatangkan apa-apa keuntungan kepada bangsa mereka.

Cuma pemimpin MIC saja bercita-cita besar menumpang sokongan pengundi Melayu, dakwanya.

“Parti-parti Melayu bersama MIC pula amat lemah untuk menjaga hak bangsa Melayu kononnya atas alasan pemuafakatan pemimpin parti Melayu memberi kawasan majoriti Melayu kepada calon dari bangsa lain.

“Mereka rela gadai hak pengundi Melayu,” katanya.

Sebelum ini, Naib Presiden MIC, Datuk C. Sivarrajh mendakwa, pihaknya yakin kepimpinan BN akan memberikan parti itu peluang untuk bertanding di sembilan kerusi Parlimen dan 18 kerusi DUN pada PRU15.

Malah, Sivarrajh turut yakin MIC berpeluang diberikan beberapa lagi kerusi tambahan yang didakwanya berpotensi menang berdasarkan tahap sokongan dan demografi penduduk di kawasan terbabit.


5 individu dipercayai tahanan depot Imigresen larikan diri

JOHOR BAHRU, 8 Rabiulawal 1442H, Ahad – Lima individu dipercayai tahanan Depot Imigresen Pekan Nanas, Pontian melarikan diri pada 17 Oktober lepas.

Semua tahanan itu difahamkan membabitkan kes imigresen dan dalam proses pengusiran pulang ke negara asal.

Ketua Polis Johor, Datuk Ayob Khan Mydin Pitchay ketika dihubungi berkata, polis menerima laporan itu pada 17 Oktober di Balai Polis Simpang Renggam.

Usaha untuk mendapatkan pengesahan dan maklumat lanjut mengenai kes berkenaan daripada pihak Jabatan Imigresen Malaysia Negeri Johor bagaimanapun gagal. – Bernama


Manusia malas berzikir

1. AL-Imam Ibn al-Qayyim menempelak kumpulan manusia yang berat lidahnya untuk berzikir menyebut dan mengingati Allah. Malah beliau menyifatkan sifat sedemikian sebagai hukuman yang Allah tentukan ke atas mereka. Kata Ibn al-Qayyim:

أشد عقوبة في الدنيا أن يمسك الله لسانك عن ذكره

“Seberat-berat hukuman yang dikenakan di dunia adalah Allah menghentikan lisan kamu dari mengingatinya.”

2. Malah, lisan yang berat menyebut zikir kepada Allah ini diumpamakan seperti lidah mereka diikat oleh syaitan. Kata Ibn al-Qayyim:

أول قيود الشيطان على الإنسان تقييد اللسان عن الذكر

“Ikatan yang terawal yang dilakukan oleh syaitan ke atas manusia adalah dengan mengingat lisan (lidah) mereka daripada berzikir kepada Allah.

3. Ibn al-Qayyim lantas mengingatkan perkara ini sepertimana yang disebutkan dalam al-Quran. Firman Allah:

اسْتَحْوَذَ عَلَيْهِمُ الشَّيْطَانُ فَأَنسَاهُمْ ذِكْرَ اللَّهِ

“Syaitan telah menguasai dan mempengaruhi mereka, sehingga menyebabkan mereka lupa mengingati Allah.” (Surah al-Mujadalah: 19)

4. Dalam senggang masa yang ada, ucapkanlah zikir yang mudah agar kita tidak tergolong dalam golongan seperti ini. Sebaik-baik zikir adalah mengucapkan syahadah, iaitu sentiasalah mengucapkan syahadah. Sabda Rasulullah:

أَفْضَلُ الذِّكْرِ لاَ إِلَهَ إِلاَّ اللَّهُ ، وَأَفْضَلُ الدُّعَاءِ الحَمْدُ لِلَّهِ

“Sebaik-baik zikir adalah mengucapkan Lailaha illalah, dan sebaik-baik doa adalah mengucapkan alhamdulillah.”

Semoga Allah mebimbing kita.

Dr. Ahmad Sanusi Azmi